Ўғуз Атай. Унутилган (ҳикоя) | www.ziyouz.uz\nБош саҳифа Жаҳон насри онлайн антологиясиЎғуз Атай (1934-1977; Туркия)Ўғуз Атай. Унутилган (ҳикоя)\nЎғуз Атай. Унутилган (ҳикоя)\nЧоп этилган 23.09.2019 МуаллифZiyouz.uz\n– Мен чордоқдаман, азизим! – дея бақирди пастга қараб: – Эски китоблар ҳозир анча қимматлашиб қолган. Шунга бир қараётгандим… “Охирги сўзларимни эшитдимикин?”\n– У ер қоронғи, шошма, сенга фонар бераман.\nСокин бир кун. “Кимдир бутун умримни иззат-эътибор қидириш билан ўтказаётганимни юзимга солганди. Кулимсираганимни кўрсатувчи ойна бўлганида эди ўшанда. Ва бироз ёруғлик.”\n– Бир жойинг лат емасин қоронғида.\nТуйнукдан юқорига бир фонар узатилди. Фонар тутган қўлнинг учидаги нур тасодифий, муҳим бўлмаган бир бурчакни ёритди. Бу қўлни силаб қўйди. Қўл ғойиб бўлди. “Нима деб ўйлади экан?” Кулимсиради. “Яна ўша хаёлга бордимикин?”\n“Чанг босган ва ўргимчаклар маконига айланган бу қоронғизорга чиқмаганимга кўп йиллар бўлганди.” Ёруғликни кўрган баъзи хашаротлар қоча бошладилар. Сесканди аммо натижани ўйлаб жасоратланди. “Балки ими-жимида ҳал қилишим керак бу ишни. Мендан бирон манфаат кутмайди. Унга ёрдам бериш ҳисобланадими бу? Билмайман, баъзан аралаштириб юбораман ҳаммасини. Айниқса, бошим ғовлай бошлаганда. Унингдек ўйлашни ўргангим келарди. Билдирмайгина мени кузатарди. Тортинади. Шошилишим керак.” Фонарни яқинлаштирди: ота-онасининг расмлари. Ёнида эски оёқ кийимлари солинган халта, бир неча синиқ лампа. “Нега бир-бирларини севишмади? Ўлиб қолишади, деб шунақанги қўрққандимки…” Халтани титкилай бошлади. “Ясан-тусан қилиб илк марта қатнашганим баллда кийгандим буларни. Рақс тушиш баҳонасида ҳар оқшом ким биландир ташқарига чиқардим, тавба! Қандай амаллаган эканман-а буни?” Қўлининг чангини кийимига артди. Сафсар туфлисига тикилди. “Эскириб буришиб кетибди.” Чап оёғига кийиб кўрди: “Оёқ ўлчамларим сира ўзгармабди.” Уялди. Оёғидан чиқара олмади. Шундай бўлсаям бир-икки одим юриб кўрди. Кейин расмларга яқинлашди. Чўккалаб ўтириб уларни ёнма-ён қўйди. Тирсаги билан чангларини артди. “Мени ҳам ўзларини ҳам англай олмадилар. Роса йиғлагандим. Пастда уларга жой топа олармиканман? Даҳлизда, жовонда… нималар деяпман, тавба. Уларни унутмадим, уларни унутмадим.” Отаси расмга такаббурона қовоқ-тумшуқ қилиб тушган экан. “Ёнма-ён қўёлмайман уларни.” Уйидаги имконларни тезда кўз ўнгидан ўтказиб кўрди. “Ёнма-ён туришни хоҳлашмаган: ҳатто қабрда ҳам.” Расмларнинг бирини олди. Фонарни ерга қўйганди. Қайси расмни олганини билолмади. Уни тепароқ бир жойга қўйди. Бироз шошқалоқлик қилганди тиззасини тахтага уриб олди. Туртиниб мувозанатини йўқотди. Енгилгина йиқилди. Туришга жасорати етмади. Эмаклаган ҳолда фонар томон судралди. Яна бир халта. Ағдарди: эски расмлар! Мақсадидан узоқлашаётганди. “Менга босим ўтказганларини ўйламаслигим керак. Юзига тик боқиб айтган тақдиримда ҳам ичимдан буни ўйламаслигим керак.” Тезгина расмларни ерга ёйди. Фонарни устидан кездирди, чанг остида қолиб кетган хотиралар устидан… “Бошқа жойга кўчиб кетишим мумкин эди. Буларнинг барини етти ёт бегонага қолдириб кетишим мумкин эди.” Расмларни титкилади. “Шунчалик кўп расмга тушган эканман, эй, худойим! Аксари яхши чиқмаган экан.” Кулимсиради. “У пайтлар узун этаклар урф эмиш. Бемаъни даражада узун. Туришлар ҳам кулгили. Қайси фильмга тақлид қилинган бўлса? Ортимга қараб юраётгандек қилиб бирдан бошимни бурибман. Кимга қараган эканман, ажабо? Ўша кийим билан яна бир расм. Ёнимда биров бор.” Расм чангга ботган эди. Чанг остида бўлсаям инсон ўзини танийди. Бармоғини тилига суриб намлади: чанглар аввалига лой бўлди, кейин… Биринчи эрининг кулимсираганини кўрди бармоқларининг учида. “Эй, худойим! Бир вақтлар турмушга чиққан эдим мен ҳам… Кейин яна чиқдим. Инсон тақдирига ёзилганидан қочиб қутулолмас экан. Начора? Қаергаям қочардик? Изоҳлаб ёки тасвирлаб бўлмайдиган туйғулар юзидан қанчалар хафа қилгандик бир-биримизни.” Эгилиб ердан бир нечта расм олди. “Мана бу расмга тушишдан олдин йўқ жойдан қанчалар муаммо чиқаргандим, кейин индамай кетиб қолгандим. Кейин нима бўлганди? Кейин… Шу ердасан-ку… Шу уйда. Демак кейин ҳеч нима бўлмади у билан боғлиқ. На яхши на ёмон. Демакки ҳеч нима. Аммо буни сезмадим, ҳаммаси шу даражада ими-жимида бўлдики… Йўқ, фикрларинг чалкашиб кетди, жўнроқ айтганда, сўзларинг… Буни нима алоқаси бор? Аммо мен… Ундан қочаётиб, нима бўлди-ю бошимни бирдан ўгириб расмга тушибман. Расмларга доим шундай тушганмидим?” Баландроқ бир жойга ўтирди. Бошини қўллари орасига олиб ўйга толди. “Ким билсин, унинг юзи қандай эди? Нима бўлгандаям мен айбдорман: расмга тушаётиб эмас… Балки ўша маҳал ҳақли эдим. тамоман ҳақли эдим. Ундан анча аввал… Анча аввал…”\nТезроқ китобларга етиб боришни хоҳлади. Мозийга томон бу сўнгсиз саёҳатнинг тезроқ тугашини истади. Эски туфлисини оёғидан чиқаришга уринди. Кейин орқаси ёпиқ юмшоқ шиппагини қидириб тополмай қолди. Фонар ёнигача ҳакалаб борди. “Шу бурчакда бўлиши керак китоб қутиси.” Аммо у ерда китоб қутисига ўхшамаган нималарнингдир қоронғидаги шарпаси кўринди. Фонарни бу ғалати уюмга яқинлаштирди. Қўрқувдан ортга чекинди: у ерда кимдир тургандек эди. Фонарни олиб бор кучи билан туйнукка томон қочмоқ истади, қимирлаёлмади. Қўрқса-да фонарни олиб унга яқин борди. Бутун ҳаёти давомида нима қилган бўлса ана шу қўрқув туфайли қилганди. Акс ҳолда аллақачон йўқ бўлиб кетган бўларди. Фонарни унинг юзига тутди: “ё, тавба!” Эски севгилиси ётарди ерда. Чанг босган, ўргимчак ўз домига олган, чордоқдаги бошқа нарсалар каби. Китоб қутиси ва расм чорчўпларига ўргимчак тўрлари билан боғлаб ташланган эски ҳайкалдек турарди. Ўнг қўлини столга таяган, бармоқлари қалам тутмоқчидек пастга букилганча ҳавода қолган. Тиззаси қалтиради, тишлари тиқирлади, оёғи остидаги тўшама сирпаниб кетди. Сирпанаётиб оёғига урилган расм столи ағдарилди. Қўл яна ҳавода қолди. Ўргимчак тўрлари билан шифтга боғланган эди. “Бу қўли билан нима қилмоқчи эди? Нимадир ёзмоқчи бўлганмикан? Афсуски, ҳеч қачон буни билолмайман. Чап қўл ерда эди, тўппонча тутиб турарди. Эҳ! Ўзини ўлдирганмиди ёхуд? Бўлиши мумкин эмас! Бундай қилганида мен билган бўлардим, ҳамма нарсани менга айтарди. Шунга келишгандик. Мени ёлғиз ташлаб кетмас эди.”\nКейин хотирлади. Бир куни чордоққа чиққан эди эски севгилиси. Қаттиқ жанжалдан кейин. Икковларининг ҳам “етар, чидай олмайман” дейишдан бошқа чораси қолмаган куни. Батафсил эслашга уринди. “Жуда у даражада катта жанжал бўлмаганди. Бироз гап талашгандик.” Кулимсиради: “бироз” деган сўзни эшитса асабийлашарди. Ўшанда уни чордоқда қолдириб кўчага югуриб чиқиб кетганди. Ўлишини ҳис қилганди. “Яхши, аммо нега?” Билмасди: фақатгина ҳисларининг шиддати қолганди хотирасида. Кейин уни кўчада кўрганди: бахтсизлигига, ўзини ночор сезишига, ўлимга ташна бўлишига қарамай унинг кўзидаги эътиборни, инсоннинг ақлу ҳушини ўғирловчи хусусиятини биларди. Ўша куни уйга ёлғиз қайтганди. “Қанчалар кўп ёлғиз қайтдим ундан сўнг ҳам. Ҳозир яна гапира олса эди… “Қанчалар кўп” деганинг нимаси? деса эди…” Қалтираган тиззаларининг устига чўкди. Қўлидаги фонарни унинг юзига тутди: кўзлари очиқ эди, жонли эди. Қарай олмади, бошини қоронғига бурди. Кейин яна боқди. Уни ҳаёт-мамот масалаларида ёлғиз қолдирмаган кучидан фойдаланди яна. “Сира бузилмабди. Кеч қолмаганимда эди бундай бўлмасди балки.” Хафа бўлди. “Фақат сира ўзгармабди. Охирги марта кўрганимдек, кўзлари ҳам очиқ. Аммо бу очиқ кўзларда бошқа бир нима бор: ҳаммасини билиб тургани ҳолда ҳаяжонлана олмаслик азоби. Кўринишимга боқма, ичим аллақачон ўлган дея қўрқитарди мени. Ишонмасдим. Ўлган бўлса ҳам шундай нарсаларни топиб гапирардики… Эҳтимол мени кузатаётгандир яна.” Жойини ўзгартирди. “Менга эътибор бермай қўйдинг — деб уни жиғибийрон қилардим. Йўқ менга қарамаяпти. Балки ўйга толгандир. Бирдан гапга тушиб кетарди. “Шунча нарсани қачон ўйлашга улгурасан?” дея сўрардим ундан. Қачон ўйлашга улгурганига сира ақлим бовар қилмасди. Йўқ, ҳақиқатан ҳам ўлмаган. Чунки мен яшай олмасдим ўлганида. Буни биларди. Бунчалик яқинимда эканлигингни билмасдим аммо сен қаерда бўлсанг ҳам бор бўл, шунда мен ҳам яшай оламан дегандим унга. Нима бўлсанг бўлавер, борлигингни ўзи етади менга дегандим. Буни жанжалдан анча аввал айтгандим лекин. Жанжалимизнинг муносабатларимизни ўзгартирмаслигини биларди. Кейин уни бир муддат кўришни истамаганим ҳолда, унинг ўша ердалигини билганим ҳолда, чордоққа сира чиқмаганим ҳолда у ҳақда ўйлашимни, усиз яшай олмаслигимни биларди. Кейин нега уни қидирмадим? Фурсат топилмади: ҳар он у ҳақда ўйлаганим ҳолда нуқул бир баҳона чиқиб келаверди. Пастда янги овозлар, янг нағмалар эшитгани учун тушишни иҳтиёр қилмади, чамамда. Йўқса биларди: орамизда ҳеч қандай янгининг заррача аҳамияти йўқлигини. Бу ҳақда кўп гаплашгандик. Мен ҳам унинг тушишини кутган бўлсам керак. Мени хафа қилмаслик учун тушмаяпти деб ўйладим аввалига. Сўнгра… Хуллас негадир бўлмади… Чиқолмадим: келганлар, кетганлар, турмуш ташвишлари, қозон-товоқ, супир-сидир… Унга қараб туриш (боладек эди, ўзини эплашни билмасди), ота-онамнинг вафоти, нимадир қилиш истаги, тугатишим керак бўлган ишлар ташвиши. Ниҳоят, унинг чордоқда эканлигини ҳам унутдим. (Уни унутмадим, албатта) Нима десам экан, мендан кўра ҳам бахтсиз инсонлар бор эди, улар билан овундим. Чордоқда шунча вақт қолиши мумкинлигини ўйламабман негадир. Бир йўлини топиб кетган бўлса керак, деб ўйлагандирман. Балки уйда йўқлигимда… Ҳа, ростдан ҳам шундай ўйлагандирман. Бошқача ўйлашим мумкинми? Яшашим учун у ҳар он ҳаётда бўлиши керак эди. Бошқа нарсани ҳис қилганимда аллақачон ўлиб кетган бўлардим. Бундан ташқари неча маротаба чордоққа чиқишни кўнглимдан ўтказдим. Агар ўзини ўлдирганини эшитганимда албатта чиққан бўлардим. Орамизга совуқлик тушганига қараб ўтирмасдим. Эшитганмидим ёки? Бир марта юқорида қаттиқ овоз эшитгандим, адашмасам. Шамол эшикни тарсиллатиб ёпди шекилли, деб ўйлагандим. Аммо буни қандай тушуниш керак? У чордоққа чиққанидан бир неча кун сўнг эшитгандим бу овозни. Ва мен бир неча кун ўзимга келолмай бир бурчакда ўтириб қолгандим. Ҳеч қаерга чиқолмагандим. Тўппонча овози экан, демак. Йўқса юрагига…” Титраганча эгилди. “Юрагига қарашим керак.” Кўйлагининг чап томони чириб кетибди. Қўли тегиши билан тўкилиб тушди. Ичидан бир қанча суварак чиқиб атрофга тарқаб кетди. “Унга яхши қарамасдим, кўйлаклари тозами йўқми қараб ҳам қўймасдим; балки тикилмаган сўкик жойидан кириб ейишни бошлагандир сувараклар. Йиртиқнинг катталашгани шундан.” Қўли билан кўйлакнинг этакларини йўқлади. “Нима бўлгандаям ички кийимларини тешиб ўтолмагандир. Териси шундоқлигича турибди. Танини иссиқ деб бўлмайди аммо юраги жойида тургандир ҳарҳолда. Кўксининг чап томонига тегдими деб қўрқдим: мана шу ерда, биламан. Бошқача яшай олмасдим чунки. (“чунки”ни гап бошида ишлатишим керак эди, энди бунга нима дейди деб ўйлай бошладим.) Фақат шунчаси чирибди. Майли. Энди уни қандай ишонтира оламан шунча вақт бирга яшаганлигимизга? Гўё уни унутгандек яшасам-да, ақлу хаёлим ундалигини? Тушунмайди барибир, кўрганига ишонади, тушунмайди. Бошқа бировни учратганим туфайли уни унутганимни ўйлайди. Ҳолбуки ҳаммаси хотирамда: чордоққа чиққан куни манави кўйлагини кийгани ҳам.” Фонарини жасаднинг юзига яқинлаштирди. Ўргимчак тўри ортидан юзи хира кўринарди. Фақат ислар орасидан пайпаслаб унинг юрагини йўқлаган жойи қоронғида яхши кўринмайди. “Тушга ўхшайди бу расм. Биргаликда сира расмга тушмагандик. Негадир бошқа ишлар қатори унга ҳам фурсатимиз етмабди. Нима сабабдандир бўлмади. Югур-югуримиз кўп эди, доим нималар биландир банд бўлардик… Нега югургандик, нимадан қуруқ қолаётгандик? Чордоққа чиққан кунига қадар доим бир нима ортидан шошиб, бошқа нарсаларни қилдик. Ҳеч тўхтамадик, такрорламадик ҳам. Кейин бир неча кун бурчакда қолиб кетдим: на едим, на ўйладим. Сигарет чекдим тўхтовсиз. Уйни яшаб бўлмайдиган аҳволга келтирдим ва ниҳоят. Урушдан чиққандек ҳар ер ағдар-тўнтар эди. Тартибли яшашни ёқтирганим ҳолда ишониб бўлмайдиган даражада кир-чир ва тўзғиб ётган уйда яшадим. Эҳтимол, шу тарзда ўзимни жазолагандирман. Кўчага отилиб чиқиб, умидсиз умид билан унга томон бормоқ учун шундай қилишни хоҳлагандирман. Ким билсин? Балки мен учун шундай ёмон нарсаларни ўйлашимни истарсан деб айтяпман буларни. Аммо сенинг ўлишингни, ўзингни ўлдиришингни асло ўйламагандим. Узоқроқ ерда ҳеч бўлмаса ташқаридан сокин бир ҳаёт кечирарсан деб хаёл қилгандим.”\nНурдан қочишга уринган суваракка кўзи тушди, ўзига келди. Қўлидаги фонари билан суваракни қидирди: жирканч маҳлуқ тепага чиқмоқчи бўлаётганди исларга илашиб. Суваракнинг оёқлари кўйлакни парчалаб ташлайди, деб қўрқди. “Орадан йиллар ўтган, салгина тегса ҳам тўкилиб тушади, ким билсин? Ана бўйнидан тепага ўрмалаяпти. Ёноғида бироз тимирскиланди: соқоли ўсиб кетибди-да шунга. Зеро ҳар куни соқол қиртишлашни ёқтирмасди.” Ёноғидан юқорига чиқиб олган қумурсқа чаккага ўтиб кўздан ғойиб бўлди. “Фонарни ўша ёққа тутсамми? Йўқ.” Қўрқди. Аммо нимқоронғуда ўқ тешиб ўтган жойни кўрди. Титраб ортга чекинган пайтда ўша тешикдан чиқиб келди суварак: Оёқлари орасида ниманидир ташиб кетаётганди. Даҳшат ичида фонарни тешик ичига тутди. Нур калла суягининг ички деворида аксланди. “Эй худойим! Қумурсқалар мияни еб ташлабди, энг юмшоқ жойини. Эҳтимол суварак сўнгги парчани ташиб кетаётгандир.” Ўзини тутиб туролмади: “Сени ёлғиз ташлаб кетдиларми, азизим?” деди. Пастдан, бошқа тешикнинг ичидан севгилисининг овозини эшитди:\n“Нимадир дедингми, азизам?”\nҚўлини шошиб китоб қутиси ичига суқди. “Йўў” деб жавоб берган бўлди тезгина. “Ўзимга ўзим гапирибётибман.”\nРукнларЎғуз Атай (1934-1977; Туркия)\n← Аввалги Аввалги Нажмиддин Кубро (1145-1221)\nКейинги → Кейинги: Жоржо Стрелер. Брехт билан сўнгги учрашув


Ваъда ўтган йилда қолиб кетди / ADOLAT ижтимоий-сиесий газетаси\nВаъда ўтган йилда қолиб кетди\n“ДЎРМОНАВТОЙЎЛ” ихтисослаштирилган йўллардан фойдаланиш унитар корхонаси раҳбарияти диққатига!\nМутасадди ташкилотларга бир неча бор мурожаат қилганимизга қарамай, бизни йиллар давомида ўйлантириб келаётган бир муаммо сира ҳал бўлмаяпти.\nҚибрай туманидаги “Олмазор” маҳалласининг “Янги замон” кўчасида аҳоли зич яшайди, бунинг устига ушбу йўл бўйида 9- ва 10-умумтаълим мактаблари жойлашган. Шундай гавжум кўчада пиёдалар йўлкаси йўқлигига шу пайтгача бирор мутасадди ташкилот масъуллари эътибор беришмади. Пиёдалар йўлкаси йўқ жойда эса йўловчиларнинг транспорт воситалари билан “йўл талашиб” ўз манзилига бир амаллаб етиб олишига тўғри келади. Фарзандлари мактабга кетган ота-онанинг ҳар куни ташвишда қолишини тасаввур қилиш қийин эмас.\nМазкур масала юзасидан 2016 йил октябрь ойида Бош вазирнинг Виртуал қабулхонасига маҳалламиз фаоллари Б.Усмонов, Б.Исаков, А.Сайдуллаев, Б.Шукуров мурожаат қилган эдик. Тез кунда Виртуал қабулхонадан масъул вакиллар келиб, муаммони жойида ўрганишди ва кечиктирмай ҳал қилиш хусусида мутасадди ташкилотга тегишли топшириқ берилди. Биз ана энди пиёдалар йўлкаси қурилиши бошланади, деб анча кутдик. Натижа бўлмагач, 2017 йилда Президентимизнинг Виртуал қабулхонасига яна мурожаат қилдик.\nХабарингиз бор, бу хатимизга “Дўрмонавтойўл” ихтисослаштирилган йўллардан фойдаланиш унитар корхонаси директори К.Дадаев имзоси билан 2017 йил 2 октябрда йўлланган жавоб хати “Адолат” газетасининг 2017 йил 13 октябрь кунги сонида эълон қилинди. Жавобда, жумладан, шундай дейилган: “...Мурожаатда кўрсатилган манзил умумфойдаланувдаги 4К-696 “Қибрай—Парноват—Арғин” автомобиль йўли бўлиб, “Олмазор” маҳалласи ҳудудидаги 10-умумтаълим мактаби ва “Арғин” маҳалласи ҳудудидаги 9-умумтаълим мактаби оралиғига 1,5 км. узунликдаги пиёдалар йўлакчаси қуриш ишлари бошлаб юборилган. Мактаб ўқувчиларининг ва маҳаллий аҳолининг ҳаракат хавфсизлигини таъминлаш мақсадида бирламчи иш ҳажмлари, яъни қум-шағал аралашмасидан пиёдалар йўлаги асосини қуриш ишлари бошланган бўлиб, 0.25 км. масофада қурилиш ишлари амалга оширилган.\nКорхонамиз умумфойдаланувдаги бошқа муҳим объектларга ҳам хизмат кўрсатиши, ишчи ва механизмларнинг етишмаганлиги муносабати билан мазкур объектдаги қурилиш ишлари вақтинча тўхтатиб турилди. Ҳозирги кунда асосий ва муҳим объектлардаги иш ҳажмларимиз якунига етганлиги муносабати билан “Олмазор” маҳалласидаги пиёдалар йўлакчасини қуриш ишларини 4-чоракнинг бошида тугаллаб, асфальтобетон қопламаси ётқизишга тайёрлаб тугатиш ишларини режалаштирганмиз”.\nЖавоб хатини ўқиб маҳалламиз аҳли, мактаблар жамоаси қанчалик хурсанд бўлганди. Ахир гап 2017 йилнинг IV чораги ҳақида борарди-да. Афсуски, кишини қувонтирадиган бу ваъдалар ваъдалигича қоғозда қолиб кетди, 2018 йилнинг ярми ўтиб кетаяпти ҳамки, йўлкача қурилишидан ҳалигача дарак йўқ. Йўловчилар ҳамон машиналар билан биргаликда катта йўлдан фойдаланишга мажбур бўлишмоқда, шу боис йўл ҳаракати хавфсизлиги биз учун ҳамон ташвишли масала бўлиб турибди.\nШу сабабли, бир йилдан зиёд вақт ўтиб, “туя гўшти еган” муаммони ҳал этишда ёрдам сўраб яна мурожаат этмоқдамиз. Дарвоқе, сизга ва мутасадди ташкилотлар масъул раҳбарларига таниш бўлиб қолган кўчамизнинг ҳозирги ҳолати туширилган суратларни илова қилдик. Шояд, масъул шахслар ўз ваъдаларини эслаб, зарур чораларни кўришса, оддий қилиб айтганда, пиёдалар йўлкаси қуриш ишларини бошлаб юборишса, деймиз.\nТАҲРИРИЯТДАН: Пойтахтимизнинг шундоққина биқинидаги маҳалла кўчасида одамларни қийнаётган масаланинг ҳамон ечим топмагани бизни ҳам ажаблантирди. Автотранспорт воситалари қатнайдиган йўл бўйида пиёдалар йўлакчаси йўқлиги чиндан ҳам жиддий муаммолардан бири саналади. Аҳолига зарур қулайликлар яратиш, айниқса, йўл ҳаракати хавфсизлигини таъминлаш масъулияти ҳам бу муаммони тез кунда ҳал қилиш зарурлигини англатиб турибди.\nШу ўринда яна бир савол кишини ўйлантиради: Қибрай тумани ҳокими, ҳокимликдаги бошқа раҳбар шахслар, “Дўрмонавтойўл” ИЙФУК масъул ходимларининг фарзандлари ҳам ушбу йўлдан юришмасмикан? Майли, пиёдами-машинадами, дегандай. Балки бу савол Сизнинг ҳам дилингиздан кечгандир, азиз газетхон?!\nАдолат устуворлигининг кафолати...\nАдолат халқимиз учун азал-азалдан тинч ва фаровон ҳаёт мезони, эзгуликлар манбаи бўлиб келган. ...\nФуқароларнинг мурожаат қилиш ҳуқуқи инсон ҳуқуқлари таъминланишининг муҳим омилларидан бири бўлиб, ушбу масалага миллий қонунчилигимизда алоҳида ўр...\nСуд қарорини қайд этишда халқаро ҳуқуқни қўллаш ас...\nСуд-ҳуқуқ соҳасида адолат тарозиси олдида ҳақнинг ҳақ, ноҳақнинг ноҳақ эканлиги ҳақида давлат номидан холис якуний сўзни айтувчи машаққатли касблар...


O‘zLiDeP ташкил этган меҳнат ярмаркасида 40 нафар ўғил-қиз ишли бўлди | O'zLiDeP\nO‘zLiDeP Фурқат туман Кенгаши, туман бандликка кўмаклашиш маркази, туман “Yoshlar kelajagimiz” жамғармаси ҳамкорлигида бўш иш ўринлари ярмаркаси ташкил этилди.\n“Касбим – фаҳрим” лойиҳаси доирасида ўтказилган мазкур ярмаркада туман бўйича 50 дан зиёд иш берувчи корхона, ташкилот ва муассасалар 120 та бўш иш ўринлари билан қатнашди.\nO‘zLiDeP Фурқат туман Кенгаши раиси И.Жўраевнинг айтишича, корхона ва ташкилотлар томонидан таклиф қилинган бўш иш ўринларига 110га яқин мурожаатлар келиб тушган бўлиб, шундан 40 нафари доимий иш ўринлари билан таъминланди.\nФурқат туманида яшовчи Зилола Ҳамдамова кўпдан бери ишсиз, ҳеч қаерда ишламайди. Шу пайтгача иш қидириб ташкилотма-ташкилот юрган фуқаро охир-оқибат ушбу меҳнат ярмаркасида ўзига муносиб иш топди. Ҳозир унинг қувончи чексиз. Чунки энди у ҳам тенгдошлари каби ўз мутахассислиги бўйича фаолият юритади.\n“Ярмарка давомида турли соҳалар ва мутахассисликлар бўйича бўш иш ўринлари таклиф қилинди. Мен ҳам ўз мутахассислигим бўйича туман тиббиёт бирлашмасига ишга қабул қилиндим. Энди болаликдан орзу қилганимдек, юртдошларимиз саломатлиги учун астойдил хизмат қиламан”, – дейди З.Ҳамдамова.


Жамоатчилик назорати амалдорни “қутуриш”дан асрайди\nЎзбекистон Президенти Ислом Каримов мамлакат Конституциясининг 12 йиллигига бағишланган тантанали маросимдаги маърузасида жойларда маҳаллий ҳокимият ва бошқарув органлари устидан жамоатчилик назоратини кучайтириш ҳақида тўхталди.\nПрезидентнинг таъкидлашича, ҳокимият ва бошқарув идораларида ўтирган баъзи шахсларнинг ўзлари қонун талабларига риоя қилиш ўрнига қонунни қўпол равишда бузади. Ўз манфаатини кўзлаб, вазифасини суиистеъмол қилади. Жамоатчилик ва фуқаролик назорати бошқарув органларида юз бериши мумкин бўлган қонунбузарликларга қарши курашнинг энг таъсирчан йўлидир. Бунинг учун, аввало, депутатлар фаол бўлиши керак.\n“Биринчи навбатда, ислоҳотларнинг қандай бораётгани, лавозимда ўтирган одамларнинг қутуриб кетишига, оёғи ердан узилишига йўл қўймаслик керак”, - деди Президент.\nИ.Каримовнинг сўзларига қараганда, агар жойларда жамоатчилик ва фуқаролик назорати ўрнатилса, депутатлар фаоллиги ошса, Президентнинг вилоятларга комиссиялар юбориб, ҳокимликлар фаолиятини текширишига ҳожат қолмайди.\n“Эътибор беринг, бу йил еттита энг йирик вилоятда ҳокимлар алмаштирилди. Ким қилди буни? Нима учун бунақа ўзгаришларнинг ташаббускори фақат Президент бўлиши керак? Нима учун биз оқни оқ, қорани қора, деб айтмаймиз? Раҳбар бир-икки йил ишлайди. Шундан кейин у қаердан чиққанини унутади”, - деди Ўзбекистон раҳбари.\nПрезидент жойлардаги камчилик, хато ва нуқсонлар вилоят сессияларида очиб ташланаётгани, бу ҳақда хорижий оммавий ахборот воситалари орқали тарқалаётган танқидий фикрлар холис бўлиши кераклигини таъкидлади.\n“Ўзбек халқини ҳурматлаган ҳолда танқид қилса, бош устига. Бундай танқид бизга ёрдам беради. Лекин танқид холисона бўлиши керак”, - деди Ислом Каримов.\nМустақил кузатувчи Шуҳрат Аҳмаджоновнинг фикрича, жойларда жамоатчилик ва фуқаролик назорати ўрнатиш яхши иш. Президент эса ҳокимларни ўзи тайинлаб, улар ишдан олингандан кейин кескин танқид қилади. Президент нима бўлганда ҳам халқдан ақлли бўла олмайди. Халқ ҳокимнинг қандай одамлигини давлат бошлиғидан кўра яхшироқ билади. Шунинг учун агар ҳокимни халқ сайласа, у аҳоли манфаати билан ҳисоблашишга мажбур бўлади. Акс ҳолда Президент томонидан ҳоким алмаштиришлардан яхши натижа чиқмайди.


ЎзА - Абитуриентларнинг узоғи яқин, мушкули осон бўлдими?\n24.08.2018 12:40 Чоп этиш версияси\nАбитуриентларнинг узоғи яқин, мушкули осон бўлдими?\nПрезидентимизнинг 2018 йил 11 апрелдаги “Давлат хизматлари кўрсатиш тизимини жадал ривожлантириш бўйича қўшимча чора-тадбирлар тўғрисида”ги қарорига асосан, жорий йилнинг 1 июнидан Давлат хизматлари марказлари орқали тажриба тариқасида талаб юқори бўлган 70 дан ортиқ турдаги давлат хизматларини кўрсатиш жорий этилган эди.\nЖумладан, 2018-2019 ўқув йили учун Тошкент давлат юридик университетига ўқишга кириш учун абитуриентлардан ҳужжат қабул қилиш Давлат хизматлари марказлари орқали амалга оширилди. Бундан кўзланган асосий мақсад олий маълумот олиш истагида бўлган ёшларга қулайлик яратиш, хизмат кўрсатиш тартибини соддалаштиришдан иборатдир.\nУшбу турдаги хизматни кўрсатиш бўйича маъмурий регламент ишлаб чиқилиб, тасдиқланди. Унга кўра, хизматдан фойдаланиш учун абитуриентлар республикамизнинг қайси ҳудудида доимий рўйхатда туришидан қатъи назар, Халқ қабулхоналари ҳузурида фаолият юритаётган 201 та Давлат хизматлари марказларидан исталган бирига бориб паспорт, ўрта ёки ўрта махсус маълумотни тасдиқловчи ҳужжат (агар мавжуд бўлса, тўлиқ давлат таъминотидаги етим болалар ва I гуруҳ кўзи ожиз ногиронлар ушбу ҳолатни тасдиқловчи ҳужжат, халқаро танлов ёки олимпиада ғолиби эканлигини тасдиқловчи ҳужжат, Ўзбекистон Республикаси Қуролли Кучлари сафида муддатли ҳарбий хизматни ўтаб бўлган фуқаролар ҳарбий қисм қўмондонлигининг тегишли тавсияномаси)ни Марказ ходимига тақдим этиши белгиланди. Тақдим этилган ҳужжатларнинг асл нусхасидаги абитуриент шахсига оид маълумотлар Давлат тест маркази электрон маълумотлар базасига Марказ томонидан киритилди. Абитуриентлар шу ернинг ўзида махсус қурилма ёрдамида суратга олинди. Ҳужжатларнинг асл нусхалари эгасига қайтарилди. Хизматлар бепул амалга оширилиши таъминланди.\nЭнди Тошкент давлат юридик университетининг қабул комиссияси абитуриентларга Давлат хизматлари маркази орқали берилган Давлат тест маркази бланкасини текширади ҳамда уларнинг паспортидаги биометрик маълумотларини махсус сканер орқали назоратдан ўтказади, бармоқ изларини олади ва шундан сўнг тегишли рухсатномани беради. Абитуриентлар 29-31 июль кунлари ўзларига тегишли рухсатномани олиш учун Тошкент давлат юридик университетининг қабул комиссиясига шахсан мурожаат этади.\nМазкур янги тартиб Тошкент давлат юридик университетининг магистратурасига ўқишга кириш учун ҳужжатларни топширишга, шунингдек, Тошкент давлат юридик университетининг бакалавриатига ҳужжат топширувчи хорижий фуқароларга, фуқаролиги бўлмаган шахсларга нисбатан татбиқ этилмади.\n2017-2018 ўқув йилида Тошкент давлат юридик университетига 6132 нафар абитуриент ҳужжат топширган бўлса, 2018-2019 ўқув йилида жами 7057 нафар ҳужжат топширилди. Шундан 7050 нафари Давлат хизматлари марказлари орқали, 7 нафари (фуқаролиги бўлмаган шахслар) университет қабул комиссиясига бевосита ҳужжат топширган. Жиззах вилоятидан 355, Навоий вилоятидан 168, Намангандан 604, Сурхондарёдан 295, Самарқанддан 499, Тошкент шаҳридан 2422, Тошкент вилоятидан 633, Сирдарёдан 250, Хоразмдан 609, Андижондан 405, Фарғонадан 583, Қашқадарёдан 427, Қорақалпоғистон Республикасидан 69, Бухоро вилоятидан 231 нафар абитуриент ҳужжат топширган.\nУшбу хизматнинг Давлат хизматлари марказлари орқали амалга оширилиши мамлакатимиз фуқароларига ҳар жиҳатдан қулай имкониятларни тақдим этди. Тасдиқланган вақтинчалик регламентга асосан, абитуриентлардан шу вақтга қадар талаб этиб келинган бир қатор ҳужжатлар қисқартирилди. Жумладан, 086-шаклдаги тиббий маълумотнома, яшаш жойидан маълумотнома, фотосурат ва конверт, папка-жилд кабиларни тақдим этиш талаби бекор қилинди. Ана шу ҳужжатларни тайёрлаш учун 1 абитуриент 40 минг сўмдан ортиқ пул ва деярли бир ҳафта вақт сарфлар эди. Давлат хизматлари марказлари орқали бепул хизмат кўрсатилгани ва талаб қилинадиган ҳужжатлар қисқартирилганининг ўзи абитуриентларнинг қарийб 290 миллион сўм маблағи ва қимматли вақтлари тежаб қолинишига имконият яратди.\nҲужжат топшириш учун Тошкентга келиб-кетиш билан боғлиқ харажатлар эса ундан ҳам кўп. Мисол учун, Қорақалпоғистон Республикаси марказидан Тошкентга келиб-кетиш учун бир абитуриент энг арзон транспорт воситаси, меҳмонхона, озиқ-овқат учун ўртача 500 минг сўм харажат қилиши маълум бўлди. Сурхондарёлик абитуриент 350 минг сўм, фарғоналик 300 минг сўм, хоразмлик 440 минг сўм сарфлайди ва ҳоказо. Барча ҳудудлардан келувчи 7 мингдан ортиқ абитуриентларнинг пойтахтга келиб-кетиш ва ортиқча ҳужжатлар учун ўртача сарф-харажатлари 1,5 миллиард сўмдан ортиқ (1.558.395000 сўм) маблағни ташкил этади. Ҳар бир абитуриентга биттадан йўл бошловчи ҳамроҳ қўшилишини ҳисобга олсак, ушбу харажатлар яна қарийб икки баробарга ортади. Бу йил ТДЮУга ҳужжат топширган юртдошларимизнинг ана шунча маблағи ўзларида қолди. Келгуси йили барча олий таълим муассасаларига ҳужжатлар ДХМлар орқали қабул қилиниши йўлга қўйилса, фуқароларнинг яна неча-неча миллиардлаб маблағлари тежаб қолинишига шак-шубҳа йўқ. Давлатимиз томонидан фуқароларга қулай шароитлар яратиш, моддий ва маънавий қўллаб-қувватлаш борасида мана шундай жиддий саъй-ҳаракатлар олиб борилмоқда.\nБироқ, бу жараёнлар осон кечмаётганлиги ҳам бор гап. Чунончи, бу йил абитуриентлардан ҳужжат қабул қилиш ишларини соддалаштириш ва осонлаштириш синов тариқасида фақат Тошкент давлат юридик университети учун татбиқ этилган бўлса, келгуси йил барча олий таълим муассасаларига ўқишга кириш учун Марказлар орқали ҳужжат қабул қилиш кўзда тутилмоқда. Бу эса келгуси йилгача жиддий тайёргарлик кўриш, аниқланган муаммоларни бартараф этиш чораларини белгилашни тақозо қилади. Яъни, бу йил Марказлар орқали ҳужжат қабул қилиш жараёнида бир қатор муаммолар мавжудлиги кўзга ташланди. Хусусан, ДТМ базасига маълумотлар киритилишида интернет тезлигининг пастлиги ҳужжатларни қабул қилишда кўп вақт сарфлашга сабаб бўлган.\n2017 йилда Марказлар орқали фақат юридик шахсларга 32 турдаги давлат хизматлари кўрсатилгани боис мурожаат қилувчилар бир кунда ўртача 20-40 нафарни ташкил этган бўлса, бу йил хизматлар тури 100 тага етказилиб, ҳам юридик, ҳам жисмоний шахсларга хизмат кўрсатилиши йўлга қўйилгани туфайли аҳоли оқими 350-600 нафарга етди. Шунинг учун ҳам амалдаги хизмат бинолари сиғими бугунги кун талабига жавоб бера олмай қолган. Шундан келиб чиқиб, инновацион, замонавий бинолар барпо этиш зарурати вужудга келмоқда. Ҳозирги кунда мамлакатимизда 3 та замонавий Давлат хизматлари марказлари бинолари барпо этилган бўлиб, яна 31 та Марказ учун бино қуриш бўйича ишлар бошланган.\nШунингдек, Марказларга ўрнатилган махсус фото қурилма ёрдамида туширилган суратлар ДТМ талабига жавоб бермаганлиги сабабли айрим ҳолларда абитуриентни қайтадан суратга олишга тўғри келган. Шундай экан, Марказларни замонавий суратга олиш ускуналари билан таъминлаш зарур.\nЯна бир муаммо, 2019 йилда барча олий таълим муассасаларига абитуриентлардан ҳужжатлар қабул қилишнинг Марказлар орқали амалга оширилиши бу ерда хизмат кўрсатувчи ходимлар сонини кўпайтиришни тақозо этади. Масалан, битта тумандаги Давлат хизматлари марказида 13 нафаргача ходим фаолият олиб боради. Фуқаролар ва тадбиркорларга бир кунда ўртача 800 га яқин хизматлар кўрсатилиши ва бир ходим 60 дан ортиқ кишининг мурожаати билан ишлашига тўғри келишини инобатга олсак, бунга ходимларнинг улгура олмаслиги ўз-ўзидан аён бўлади. Қолаверса, Давлат хизматлари марказлари томонидан кўрсатиладиган хизматларга аҳолининг талаби кундан-кунга ортиб бораётгани ҳеч кимга сир эмас.\nШу каби муаммолар ўз вақтида ҳал этилиб, хизматлар сифати оширилиб, Давлат хизматлари марказларига мурожаат этувчиларга тезкор, қулай ва шаффоф хизматлар тақдим этиб борилса, бу халқимиз учун ҳам, давлатимиз учун ҳам бениҳоя фойдалидир.


13 август, 2018, 12:17 1603\nМаълумки, куз ойларида бир қатор ФИФА кунлари мавжуд. Мазкур кунлардан унумли фойдаланиш мақсадида, Тошкентда Ўзбекистон миллий терма жамоаси учун ўртоқлик ўйинлари ташкил қилиш борасида бир қатор чора-тадбирлар амалга оширилди.\nЎФА 1-вице-президенти Умид Аҳмаджоновнинг бир қатор футбол ассоциациялар билан ўзаро имзолаган меморандумлари асосида, шунингдек, ФИФА президенти Жанни Инфантино ва ОФК президенти Шайх Салмон Иброҳим бин Халифа кўмаги ёрдамида Осиёнинг бир қатор терма жамоалари билан Тошкентда ўртоқлик ўйини ўтказиш бўйича келишувга эришилди. Бу ҳақда ЎФА расмий сайти хабар бермоқда.\nЖумладан, 6 сентябрь куни пойтахтимиздаги “Миллий” стадионида Ўзбекистон миллий терма жамоаси Сурияга қарши баҳс олиб боради. Ўйин мухлислар учун қулай бўлган пайт соат 20:00да бошланади.\nБундан ташқари, октябрь ойидаги ФИФА кунларидан ҳам унумли фойдаланиш режалаштирилган. 13 октябрь куни Шимолий Корея билан, 16 октябрь куни эса Қатар терма жамоасига қарши Тошкентда ўртоқлик ўйинлари бўлиб ўтади.\nЭктор Купер мазкур ўйин орқали Ўзбекистон терма жамоасининг асосий таркибини шакллантириб боради.\nҲозирда қолган ФИФА кунларида ҳам Ўзбекистон миллий терма жамоаси учун ўртоқлик ўйини ташкил қилиш борасида музокаралар олиб борилмоқда. Жумладан, Эрон футбол федерацияси билан ўтказилаётган музокаралар ижобий якунига етса, 11 сентябрь куни юртимиздаги футбол мухлислари Осиёнинг ушбу гранд жамоасини Тошкентда кўришлари мумкин бўлади.


Самарқанд вилоят болалар кўп тармоқли тиббиёт маркази ва Жанубий Кореянинг Сеул университети Санта Мария клиникаси ўртасида меморандум имзоланди » STV teleradiokompaniyasi\nSTV teleradiokompaniyasi » Новости » Самарқанд янгиликлари » Самарқанд вилоят болалар кўп тармоқли тиббиёт маркази ва Жанубий Кореянинг Сеул университети Санта Мария клиникаси ўртасида меморандум имзоланди\nСамарқанд вилоят болалар кўп тармоқли тиббиёт маркази ва Жанубий Кореянинг Сеул университети Санта Мария клиникаси ўртасида меморандум имзоланди\nИмзоланган меморандум таркибида клиникалар ўртасида узоқ муддатли илмий-тажриба алмашиш ва марказда фаолият юритаётган мутахассисларнинг малакасини ошириш кўзда тутилган.\nМаълумот ўрнида айтиш жоизки, 2019 йилнинг 8 ойи давомида Самарқанд вилоят болалар кўп тармоқли тиббиёт марказининг 57 нафар ходими республика марказларида, 8 нафари чет элнинг нуфузли клиникаларида малака ошириб қайтишган.\nБундан ташқари, марказда кўкрак қафаси килсимон деформацияларида Жанубий Кореа, Франция, Туркия ва АКШ замонавий даволаш технология асосида 2018 йил давомида 32 та юқори технологияли операциялар ўтказилди. 141 нафар беморга консерватив усулдаги муолажалар кўлланилди.\nЖорий йилнинг ўтган 8 ойи давомида эса, 82 нафар беморда замонавий усулда консерватив даволар ўтказилиб, 36 нафари оператив даволанди. Бу хақда Самарқанд вилоят соғлиқни сақлаш бошқармаси ахборот хизмати хабар бермоқда.\nТуғма юрак нуқсони бор болалар тиғсиз оператция қилинмоқда\nМурожаатнинг ечими: бемор бепул оператция қилинди


Покистонда черков яқинидаги портлашлардан 14 киши нобуд бўлди\nМаълумотларга кўра, Покистонда 3 миллион чоғли насроний истиқомат қилади.\nПокистон шарқидаги Лоҳур шаҳрида жойлашган насронийларнинг икки черковига қилинган ҳужум оқибатида 14 киши ҳалок бўлди. Вилоят бош шифокори Зоҳид Парвезга кўра, мазкур ҳужумларда камида 70 киши яраланган.\nПокистон давлат телевидениеси хабарига кўра, портлашлар черков олдида якшанба кунги ибодат бошланиши арафасида содир бўлган.\nПортлашлардан кейин оломон террорчилик ҳужумига алоқадор деб гумонланган бир кишини ёқиб юборган.\nМазкур ҳужум учун масъулиятни “Таҳрики Толибон” ҳаракати ўз зиммасига олди.\nПокистон бош вазири Навоз Шариф черковлар яқинида содир этилган ҳужумни қоралаб, портлашда ҳалок бўлган ва яраланганларнинг оила аъзоларига ҳамдардлик изҳор этди.


Қирғиз ҳуқуқ ҳимоячилари ҳимояга муҳтож\n05 июл 2022, Тошкент вақти: 23:18\nмарт 11, 2009\nСўнгги пайтларда Қирғизистонда ҳуқуқ ҳимоячиларига нисбатан тазйиқ ва таъқибнинг кучайиб бораётгани қирғиз жамоатчилиги орасида норозилик кайфиятини кучайтираяпти.\nБМТ инсон ҳуқуқлари қўмитаси ҳисоботига мувофиқ, сўнгги бир йил ичида Қирғизистондаги инсон ҳуқуқлари вазияти ëмонлашуви баробарида¸ ҳуқуқ ҳимоячиларига нисбатан таъқиб ва тазйиқлар ҳам кучайган.\nБМТнинг инсон ҳуқуқлари қўмитаси шу ҳафтада Женевада ўтадиган йиғинда қирғизистонлик ҳуқуқ ҳимоячилари масаласини кўриб чиқади.\nБу ҳақда Озодлик радиосига Бишкекдаги "Фуқаролик жамияти коррупцияга қарши" нодавлат ташкилоти раиси Тўлейқан Исмолова хабар берди.\nУнинг айтишича, Инсон ҳуқуқлари бўйича Ҳелсинки қўмитаси қирғизистонлик ҳуқуқ ҳимоячиларига бу ҳақда ахборот тарқатган, аммо мазкур йиғиннинг қайси куни ўтказилишига аниқлик киритмаган.\nҚирғизистон Омбудсмени идораси вакиллари ва ҳуқуқ ҳимоячилари жорий ҳафтада Женевада ўтадиган йиғилишга таклиф қилинмаганликлари ва шунинг учун бу анжуманда иштирок этмасликларини айтдилар.\nҲуқуқ ҳимоячиларига кўра, бу йиғинда Қирғизистоннинг Женевадаги элчихонаси вакиллари иштирок этиши мумкин.\nҲуқуқ фаоли Тўлейқан Исмоилованинг айтишича, БМТнинг ҳуқуқ ҳимоячилари бўйича махсус маърузачиси Маргарет Секкагия ўз ҳисоботида ўтган бир йил давомида Қирғизистон ўз зиммасига олган халқаро мажбуриятларни бажармаган ҳолда, ҳуқуқни ҳимоя қилувчи халқаро ташкилотлар фаолиятига тўсқинлик қилганини билдирган.\nҲисоботда айтилишича, Инсон ҳуқуқлари бўйича Ҳелсинки қўмитасининг Бишкекдаги вакили Ивар Дали “Қирғизистонда ноқонуний тарзда фаолият юритди” деган айблов билан мамлакатга киритилмаган. Қирғиз суди Ивар Далини 10 йил давомида мамлакатга киритмаслик ҳақида ҳукм чиқарган.\nҲелсинки қўмитасининг Бишкекдаги мувофиқлаштирувчиси Лена Мамадназаровага ҳам турли босимлар ўтказилган.\nМаргарет Секкагия Женевада ўтадиган йиғилишга тақдим этган ҳисоботида бу борада қирғиз ҳукуматига етти марта сўров жўнатгани, аммо уларнинг бирортасига ҳам расмий жавоб келмаганини алоҳида таъкидлаб ўтади.\nБишкеклик сиёсатшунос Ўрўзбек Мўлдалиев фикрича, қирғиз ҳукуматининг БМТ махсус маърузачиси расмий талабномаларига жавоб бермагани мамлакатнинг нафақат халқаро обрўси, балки унинг иқтисодий аҳволига ҳам путур етказади.\n- Бу сўровларга дипломатик каналлар орқали сўзсиз жавоб берилиши шарт. Чунки бу Қирғизистоннинг халқаро мажбуриятидир.\nБу каби халқаро мажбуриятларнинг бажарилишига беписандлик билан қараш ўз-ўзидан мамлакатга киритилаётган сармоялар оқимини камайишига сабаб бўлади.\nНегаки¸ сармоядорлар БМТ каби нуфузли ташкилот олдидаги мажбуриятини бажармаган давлат билан алоқа қилишдан чўчийдилар, деди Ўрўзбек Мўлдалиев.\nБМТ махсус маърузачиси расмий сўровларига жавоб берилмаганини Қирғизистон ҳуқуқ ҳимоячилари фаолиятини чеклаётган давлатлар қаторига қўшилаётгани билан изоҳлаган.\nБишкеклик ҳуқуқ ҳимоячиси Тўлейқан Исмоилова ҳам бу фикрга қўшилади.\n- Қирғизистон ҳукумати¸ айни пайтда диктаторлик тизимини ўрнатишга бел боғлади. Шунинг учун ҳам айни пайтда Қирғизистонда авторитаризм ҳукм сурмоқда, деб айта олишимиз мумкин, деди Тўлайқан Исмоилова.\nҲуқуқ ҳимоячиси ўз фикрини расмий Бишкек кейинги йилларда Шанхай Ҳамкорлик ташкилотига аъзо авторитар давлатлар билан алоқасини кучайтираётгани, Россия томонидан ваъда қилинган 2 миллиард долларлик моддий ёрдамга ишониб, аксилтеррор коалициясига аъзо давлатлар билан имзоланган 12 та шартномани бекор қилгани билан асослайди.\nБироқ Қирғизистон парламенти депутати Ажибай Қалмаматов фикрича, қирғиз ҳукуматига билдирилаётган бундай даъволар ўринсиздир.\n- Чунки ҳуқуқ ҳимоячиларига босим ва тазйиқлар бўлаётгани, сўз эркинлиги чекланаётгани йўқ. Аксинча, улар ўз фикрларини, ғояларини ошкора айтишлари учун шароитлар яратиб берилмоқда.\nҲуқуқ ҳимоячилари ва матбуот вакилларига нисбатан сиёсий таъқиблар бўлмаётган мамлакатни эса диктаторлик ёки авторитар бошқарувдаги давлат, деб бўлмайди, деди Ажибай Қалмаматов.\nАйни пайтда¸ инсон ҳуқуқлари ва демократия ҳимояси билан шуғулланувчи Freedom House ташкилотининг йиллик ҳисоботида Қирғизистон қисман эркин мамлакатлар қаторига киритилган.\nШунингдек, Freedom House ҳисоботида ўтган бир йил мобайнида мамлакатда инсон ҳуқуқлари вазиятининг ёмонлашгани қайд этилади.\nНукусда нима бўлди? Расмий версия\nOzodNazar: ДХХ нега Қорқалпоғистонда юз берган фожианинг олдини ололмади?\nМирзиёев Путин билан Қорақалпоғистондаги вазиятни муҳокама қилди\n"Мирзиёев учун синов". Халқаро ташкилотлар Қорақалпоғистондаги воқеаларни мустақил тергов қилишга чақирмоқда


C витамини қаришга қарши қандай ёрдам беради 11-09-2021, 20:50 | Zamin.uz\n20:50 / 11.09.2021\nC витамини қаришга қарши қандай ёрдам беради?\nАввалдан аёллар қаришни кечиктиришни орзу қилиб келган. Ҳозирда эса бунинг ҳам имкони топилди. Коллагеннинг қаришга қарши хусусиятлари ҳақида ҳамма нарса маълум, лекин ёшликни сақлашга ёрдам берадиган бошқа воситалар ҳам бор.\nC витамини қай даражада фойдали?\nC витамини қаришнинг ташқи белгиларига қарши самарали экани клиник жиҳатдан исботланган оз сонли моддалардан биридир. Тадқиқотларга кўра, C витамини организмда ўз коллагенини ишлаб чиқаришни бошлайди. Чунки 20 ёшдан кейин ушбу жараён секинлашади. Коллаген бежизга ёшлик элексири деб аталмайди. Айнан у терининг эластиклиги ва намланиши, табиий порлаши ва ажинлар учун жавобгардир. Антиоксидант хусусиятларига кўра, C витамини эркин радикаллар таъсиридан танани ишончли ҳимоя қилади. Радикаллар тана ҳужайраларига ҳужум қилади, яллиғланиш реакцияларини қўзғатади, ажинлар ва гиперпигментацияни тезлаштиради.\nҚариш биринчи навбатда ташқи томондан эмас, балки ички томондан содир бўладиган жараён, шунинг учун ҳатто терига ҳам ғамхўрлик қилиш керак. Ёш ўтиши билан юрак-қон томир касалликлари хавфи сезиларли даражада ошади, шунинг учун уларнинг олдини олиш ҳақида олдиндан ўйлаш керак. C витаминини мунтазам қабул қилиш инсульт хавфини 30 фоизга камайтиради, юрак мушаклари ва қон томир деворларини ҳимоя қилади.\nМия фаоллигининг пасайиши қаришнинг яна бир аниқ белгисидир, бу ҳолда ҳам C витамини ёрдам беради. Чунки унинг тузилиши туфайли мия эркин радикаллар учун энг қулай мақсад ҳисобланади, шунинг учун у ишончли ҳимояга муҳтож. C витаминини мунтазам қабул қилиш концентрацияни ва иш фаолиятини оширади, хотирани яхшилайди ва Альцгеймер касаллигининг олдини олади.\nC витамини қандай маҳсулотларда мавжуд?\nЭнг осон йўли рационни қайтадан тузиш ва C витаминига бой маҳсулотлар қўшишдир. Лимон, исмалоқ, қулупнай ва цитрус мевалар икки баравар кўп C витаминни ўз ичига олади. Шунингдек, қора смородина ва брокколи ҳам ушбу витаминга бой. “Замин” янгиликларини “Facebook”да кузатиб боринг\n14-09-2021, 12:44, Спорт\nЯнгиликлар » Ҳаёт тарзи » C витамини қаришга қарши қандай ёрдам беради?


Ўзбекистонлик яна бир боксчи профессионал рингда ғалабали серия қайд этмоқда\n09:55 / 19.05.2019\n18 май куни Россиянинг Екатеринбург шаҳрида жойлашган «РМК яккакурашлар академияси» спорт саройида бўлиб ўтган бокс кечасида профессионал бокснинг енгил (-61,2 кг) вазн тоифасида рингга чиқаётган ўзбекистонлик Равшанбек Умурзоқов (9-0, 7 КО) ўзининг навбатдаги жангини ўтказди.\nРавшанбек Умурзоқовга бу жангда ЖАР вакили Энтони Молузани (11-4-1, 7 КО) рақиблик қилди. 10 раундга мўлжалланган мазкур жанг тўлиқ давом этди.\nЖанг икки томоннинг ҳам эҳтиёткор ҳаракатлари билан бошланди, Молузани ташаббусни рақибига топшириб, ўзи иккинчи планда ҳаракат қилди. Умурзоқов эса жанг бошида қисқа ҳужумлар ва ортга тисланиш билан жанг қилди. Жангнинг тўртинчи раундида жанубий африкалик боксчининг толиққани яққол сезилиб қолди ва у клинчга киришга ҳаракат қилди, ўзбекистонлик боксчи эса ўрта ва яқин масофалардан зарбалар бера бошлади. Бешинчи раундда Умурзоқовнинг кучли зарбаси рақибни гангитди, лекин у жангни давом эттира олди. Жангнинг қолган қисмида Умурзоқов хотиржам ҳаракат қилиб куч тежади. Якунда у ҳакамларнинг бир овоздан қабул қилган қарорига кўра ғолиб деб топилди.\nЖангдан кейин берган интервьюсида Умурзоқов кузда жиддий жанг ўтказишини маълум қилди.\n«Бу менинг илк 10 раундлик жангим бўлганига қарамай ўзимни жуда яхши ҳис қилмоқдаман. Жуда тажрибали рақиб дуч келди, у менга жиддий қаршилик кўрсатди. Мен бу жангга мураббийдан аниқ кўрсатма олгандим - кучимни 10 раундга тақсимлаш. Чунки шу вақтга қадар фаолиятимда 6 раунддан ортиқ вақтда жанг қилмагандим. Камар учун жангим 2 раунддаёқ ҳал бўлганди. Бизда катта режалар бор, кузда RCC Boxing Promotions билан ҳамкорликда катта жанг ташкиллаштиришни режалаштирмоқдамиз», деган у.\nРавшанбек Умурзоқов сўнгги марта шу йилнинг 13 апрель куни Молдовада WBA Asia чемпионлик камари учун филиппинлик Роберто Гонсалесга (28-5, 17 КО) қарши рингга чиқиб, рақибини иккини раундда нокаутга учратиши эвазига мазкур чемпионлик камарини қўлга киритганди. Ҳимоя учун муддат қисқа бўлгани боис, у бу сафар камар учун эмас балки рейтинг очколари учун жанг қилди.\nМазкур бокс оқшомида яна бир ўзбекистонлик боксчи, иккинчи ярим енгил (-55,34 кг) вазн тоифаси вакили Сардор Музаффаров (4-2, 2 КО) тожикистонлик Асрор Воҳидовга (3-0, 1 КО) қарши жанг қилиб, 6 раундлик жангдан кейин очколар ҳисоби бўйича имкониятни бой бериб қўйди.\nБундан олдинроқ, ушбу бокс кечасида профессионал бокснинг енгил вазн тоифаси (-61,2 кг) вакили Элнур Абдураимов (5-0, 5 КО) танзаниялик, тажрибали Исса Нампепечега (30-10-6, 12 КО) қарши жанг қилиб, нокаут эвазига ғалаба қозонганди.\n08:54 / 23.02.2019\nЎзбекистонлик яна бир енгилмас боксчи рақибини нокаутга учратди


Темир қафасга солинган Ассад аскарлари Россия ҳужумидан қалқон сифатида ишлатилмоқда\n12 август 2020, Тошкент вақти: 20:35\nСуриядаги икки ўзбек жангари гуруҳидан бири бўлган "Тавҳид ва Жиҳод" гуруҳи Дамашқда сазойи қилинаётган ҳукумат аскарлари ҳақидаги видеони тарқатди.\nГуруҳ иддаосича, президент Башар Ассад армиясига қарши курашаётган "Жайш ул-Фатҳ" жангари гуруҳлар коалицияси асирга олинган ҳукумат аскарларини нишонга қўйиш орқали Россия ва Сурия армияси ҳаво ҳужумларини тўхтатишга уринмоқда.\n6 ноябрь куни интернетда тарқатилган видеода ўзини коалиция таркибида бўлган "Жайш ул-Ислом" гуруҳи аъзоси эканини айтган йигит бу ҳаракат тинч аҳолининг бомбаланишини тўхтатиш ниятида қилинаётганини даъво қилган.\nВидеода Россия ва Сурия ҳукумати қўшинлари ҳаво ҳужумларидан, асосан, бегуноҳ аёллар ва болалар ўлаётганини даъво қилган шахс темир қафасларга жойланган одамларга сўз беради.\nҚафас ичидан камерага юзланган киши ўзининг алавий экани, Ассад армияси аскари бўлгани, 3 йилдан буён асирда эканини айтади. У ҳам президент Ассад ва Россия армияси ҳужумларидан тинч аҳоли ўлаётгани ҳақидаги баёнотни такрорлайди ва бомбалашни тўхтатишни сўраб, ёлворади.\nСўнгра бошқа бир қафасда бораётган аёлларга сўз берилади. Ён қафаслардан бирида сақланаётган асирнинг рафиқаси эканини айтган аёл ўзини Мерфат Али, деб таништиради ва у ҳам ҳаво ҳужумларида, асосан, аёллар ва болалар ўлдирилаётганини айтиб, ҳужумларни тўхтатинг, деб ҳукумат армиясига мурожаат қилади.\nШу тариқа қарийб 10 дақиқалик видео якунига яқин камера ортидан сўзлаган овоз соҳиби Сурия ва Россия армиясига мурожаат қилади ва ҳаво ҳужумларида улар ўз одамларини ўлдиришини айтиб, таҳдид қилади.\nАйтилишича, одамлар солинган қафаслар Дамашқ шарқидаги Гуто ва Дума минтақаларидаги аҳоли гавжум бўлган масжид, бозор ва аҳоли пунктларига жойланган.\nОзодликда ҳозирча бу иддаоларни тасдиқловчи бошқа маъулмотлар йўқ. Айни пайтда жангари гуруҳлар тарқатган видео қаерда, қачон олинганига оид аниқ, тасдиқланган маълумотлар ҳам йўқ.\nАммо, видео тарқалганидан бироз ўтиб, Human Rights Watch халқаро инсон ҳуқуқларини ҳимоя қилиш ташкилоти исёнчи кучларнинг бу амалиётини қоралаган ва фуқаролар ҳамда ҳарбий асирлар ҳаётини таҳликага қўйиш жиноят эканидан огоҳлантирган эди.\n"Тавҳид ва Жиҳод" гуруҳининг иддао қилишича, сўнгги бир ҳафта ичида Дамашқда 200 га яқин одам ҳаво ҳужумлари қурбони бўлган.\n30 сентябрдан бошланган Россия ҳаво ҳужумларида ҳукумат иддао қилгани каби "Исломий давлат" террор гуруҳи жангарилари эмас, балки Ассад режими мухолифлари ҳамда тинч аҳоли вакиллари ўлдирилаётгани ҳақидаги хавотирлар энг бошидан буён айтиб келинмоқда.\nБу ҳужумларни тўхтатиш йўлини топганини иддао қилган "Жайш ул-Фатҳ" жангари гуруҳлар коалицияси ҳам Ассад режими аскарлари, ҳам "Исломий давлат"га қарши курашаётган гуруҳдир.\nБу коалициядаги жангари гуруҳлар орасида Суриядаги ўзбекларнинг энг йирик жамоати бўлган "Имом Бухорий" катибаси ҳам бор. Бу катибадаги ўзбекларнинг Ўзбекистон ва Қирғизистоннинг жанубидан боргани айтилади.\n"Тавҳид ва Жиҳод" эса Сурия ҳудудида 2014 йилдан буён алоҳида гуруҳ сифатида президент Ассадга армиясига қарши курашиб келаётганини иддао қилган ўзбек жангарилари жамоатидир. Унинг сафидаги жангарилар ҳам Ўзбекистон ва Қирғизистондан борган ўзбеклар экани айтилади.\nАммо, ҳар икки гуруҳнинг таркибида жами қанча жангари борлиги ва уларнинг қанчаси ўзбек экани ҳақида аниқ маълумот йўқ. Бироқ, иккала гуруҳ ҳам "Исломий давлат"ни қўлламаслигини билдирган ва улардан бири - "Имом Бухорий" катибаси Толибларга, "Тавҳид ва Жиҳод" жамоати эса "Ал-Қойда"га байъат берганини эълон қилган.


Чемпионларга муҳташам уйлар муносиб | "Фарғона ҳақиқати"-"Ферганская правда"\nХабарингиз бор, яқинда Россиянинг Екатеринбург шаҳрида бўлиб ўтган бокс бўйича жаҳон чемпионатида Ўзбекистон миллий терма жамоаси аъзолари 80 га яқин давлатлар ўртасида фахрли биринчи ўринни қўлга киритди. Бу ғалабага Фарғона бокс мактаби тарбияланувчиси Миразизбек Мирзахалилов ҳам муносиб ҳисса қўшиб, олтин медалга сазовор бўлди.\nПрезидентимиз Фармонига кўра, бокс бўйича миллий терма жамоамиз аъзоси Миразизбек Мирзахалилов “Ўзбекистон ифтихори” фахрий унвони билан тақдирланди.\nШу йилнинг 4 октябрь куни жаҳон чемпиони Миразизбек Мирзахалиловга вилоят ҳокимлиги совғаси тариқасида Фарғона шаҳри марказида янги қуриб битказилган кўп қаватли уйдан муҳташам хонадон жиҳозлари билан тақдим этилди.\nВилоят фаоллари, спортчилар, кенг жамоатчилик вакиллари ҳамда ёшлар иштирок этган тантанали тадбирда юртимизда баркамол авлод орзуси йўлида амалга оширилаётган эзгу ташаббуслар, бу борада спортчи ёшларга кўрсатилаётган эътибор ва рағбат мамнуният билан эътироф этилди.\n— Муҳташам уйда барча замонавий шароитлар муҳайё, —дейди жаҳон чемпиони янги хонадонга илк меҳмонларни бошлаб. — Бундай эътибордан руҳланган ҳолда келгусида ҳам жаҳон ареналарида мамлакатимиз байроғини баланд кўтаришга ҳамда халқаро мусобақалар ва Олимпиада ўйинларида юртимиз шарафини муносиб ҳимоя қилишга ваъда бераман. Ўқитувчи ва мураббийлар куни байрами арафасида пойтахтимиз Тошкентда муҳтарам Президентимиз қўлидан фахрий унвонни ва янги автомашина калитини қабул қилиб олдим. Тантанали тадбирда вилоят ҳокими ўринбосари Файзулло Қосимов иштирок этди.\n« Тўй ортидаги изтироблар...\nФарғона ва Қизил Қи... »


Жасур Абдураимов: "Ҳатто, "Пахтакор"да совринларни қўлга киритганимизда ҳам бугунгидек хурсанд бўлмаганман"\n15 сентябрь, 2021, 19:06\nТеглар:Жасур Абдураимов | Металлург | Андижон | Суперлига\nСуперлиганинг 18-туридан ўрин олган “Андижон” ҳамда “Металлург” (1:2) жамоалари иштирокидаги ўйиндан сўнг, дастлаб меҳмонлар бош мураббийи Жасур Абдураимов матбуот анжуманида қатнашди.\n- Биз еттита ўйиндан бери юта олмаётгандик. Шунинг учун бугун бизга айниқса, руҳий тарафдан қийин эди. Ҳар ўйиндан кейин матбуот анжуманларида айтяпман: футболчиларимиз ҳаракат қилишяпти. Аммо қандайдир хатоларга йўл қўйяпмиз, оддий жойларда. Биз ўйин тарафлама ютқазмаётгандик. Фақат ўзимизнинг хатолар туфайли омадсизликка учраётгандик, балки биз мураббийларда ҳам айб бўлгандир. Бугун шундай ўйин эдики, ким биринчи гол урса ўша жамоа ютарди. Лекин йигитларимиз характер кўрсатишганидан хурсандман. 1:0 ҳисобида ютқазаётиб, иккита гол ура олдик. Мен ҳамма жойда айта оламанки, доим характер биринчи ўринда. Характер бўлмаса, ҳеч нима ёрдам бермайди. Еттита ўйинни ғалабасиз ўтказишни ўзи бўлмайди. “Пахтакор”да шунча йил ишладим ва у ерда чемпионлик ҳамда Кубокни қўлга киритганмиз. Аммо бугун сира бундай хурсанд бўлмаганман. Ҳатто, ўша “Пахтакор”даги ютуқларимизда ҳам бунчалик қувонмаганман. Деярли икки ой ғалаба қозона олмадик. Бугун ҳам 0:0 бўлиб турганида фақат олдинга ўйнадик. Саламат Қуттибоев бир метрдан гол ура олмади. Уни ҳурмат қиламан. Ҳақиқий эркак, охиригача ҳаракат қилади. Бугун яхши ўйин бўлди. “Андижон” ҳам ҳаракат қиляпти. Стандарт вазиятларида “Андижон” билан ўйнашга қийин.\n- Агар бугун “Металлург” яна ютқазганида бу сизнинг истеъфоингиз билан якунланган бўлармиди?\n- Мен профессионал мураббийман. Ўз ишимни қиламан, охиригача. Битта нарсани айтаман: Аҳмедов Дилшод Турсунқуловичга ва унинг сабр қилганига катта раҳмат, у одам бизни ҳаракат қилаётганимизни кўриб турганди. У киши футболга қарайди. Еттита ўйинда сабр қилиш ҳар бир одамга эмас. Менга ишонч билдирилдими, охиригача оқлашга ҳаракат қиламан.\n- Абдулхақов билан Нагаев захирадан майдонга тушгач, ўйин ўзгарди. Бу аввалдан ўйланганмиди?\n- Биз охирги 15 дақиқада иккита ҳуужмчи билан ўйнадик, чунки 1:0 га ютқазяпмиз, тезроқ гол уришимиз керак эди. Биз таваккал қилдик. Ҳа, Абдулхақов билан Нагаев ишончни оқлади. Бу уларга ўзига ишончни оширади. Ютқазаётган жамоа мураббийи албатта таваккалга қўл уради. Биз ҳам шундай йўл тутдик ва бу ўзини оқлади.\n- Тожиев билан Лобанов жамоадан кетгани ростми?\n- Ёшларга эътибор беряпмиз. Лобанов билан Тожиев яхши ўйинчи. Тожиев 38 ёшда, Лобанов 35-36 да. Бизда 32 ёшдан катта бўлган 8 та футболчи бор. Тўғри, шундай етакчилар керак. 4 таси ёшларни ўзи билан эргаштирса қолади.\n- Лобанов билан Тожиев ўзлари кетдими ёки сиз чиқиш эшикларини кўрсатдингизми?\n- Ҳали улар кетгани йўқ. Ёшига қараб бу футболчиларда микрожароҳатлар бор. Уларга бироз дам олиб туринглар, вақти келганида ўзимиз айтамиз дедим. Клубнинг ўз филасофияси бор. Биз ёшларга эътибор қаратяпмиз.


Ким учун яшаймиз? - zarnews.uz\nИнсон фоний дунёга яшаш учун келади. Яратган берган омонат жонни олгандан то эгасига қайтаргунча бўлган муддат ҳаёт дейилади. Буни тақдир битиги ҳам деймиз. Албатта, биров яшаш учун ейди, биров ейиш учун яшайди. Бу гап ҳам кўпчиликка маълум.\nГлобаллашув жараёнининг чуқурлашуви ва пандемия инсоният ҳаётини жуда чигаллаштириб юборгани бор гап. Шу ҳолатда ҳам мустақиллик шароитида яшаш тарзини қийинчилик билан ўзлаштираётгандик.\nШу сабабли бўлса керак, назаримда айримлар бир амаллаб тирик қолиш, айримлар эса ҳаёт неъматларидан бошқалардан кўпроқ олиб қолиш илинжида яшаётганга ўхшаб кўриняпти. Аслида ҳаётдаги асосий кураш ана шу икки тоифа инсонлар ўртасида бормоқда.\nЯъни, кимдир ёлғиз фарзанд камоли йўлида елиб югурса, кимдир нобакор фарзанди учун ўлимга ҳам рози бўлиб кун кўради. Биров мискин кўнглини олиш билан, яна биров эса “қўли узун” одамдан фойдаланишни ўйлайди. Фидойилар жамиятга наф келтиришни ўйласа, товламачи дуч келганини алдаш билан овора. Натижада яхшиларга дуч келганда янада яшагинг, ёлғончиларга бақамти бўлиб қолсанг, бу дунёдан кетгинг келади. Дарду ҳасрат чоғида “ўзинг учун ҳам яша” деб бир-биримизнинг кўнглимизни кўтариб қўямиз.\n- Буларнинг барчаси тақвони унутганимиздан, - дейди Самарқанд вилояти бош имом хатиби Зайниддин ҳожи Эшонқулов. – “Тақво” сўзи арабча бўлиб, сақланмоқ, эҳтиёт бўлмоқ маъносини англатади. Яъни, тақво қилиш деганда, инсон Аллоҳнинг жазосидан қўрққан нарсасида гуноҳдан сақланиши тушунилади. Исломда инсоният олийжаноб ахлоққа ундалади. Негаки, жисмоний ва маънавий пок киши ахлоқсизлик йўлига кирмайди.\nВаҳоланки, тақвони унутгани учун ҳатто ногирон отаси ёки онасини парвариш қилиб, эзгу ишни бажараётган киши ҳам бу йўлда билиб-билмай гуноҳга йўл қўймоқда: ё хизматини бошқаларга миннат қилади ёки шуҳрат талаб этади. Бировнинг ҳожатини чиқариш йўлида манфаат кўришга интилганлар бор.\nФақат ўзи учун яшаш мумкин эмас, чунки инсон оила, жамият ичида юради. “Фарзандлар учун яшадим” деб кўнглимизга таскин берсак-да, агар ҳаром луқма орқасидан улар камолига имкон яратган бўлсангиз - бекор.\nҲаёт сабоқлари шуни кўрсатяптики, инсон ўз олдига ким ва нима учун яшашни мақсад қилиб қўймасин, агар тақводор бўлмаса, бу мақсадига эриша олмайди. Тақво ҳар қадамда бизни гуноҳдан, ножўя сўз ва ҳаракатлардан асрайди. Буни эса Худонинг талаблари асосида яшаш деб қўя қолайлик.\nБарчамизга тақводорлик насиб этсин...


Шавкат Мирзиёев фермерлар анчадан буён кутаётган ислоҳотнинг янги босқичини эълон қилди. “Қанчалик қийин бўлмасин, 1 июндан бошлаб ғаллани давлат томонидан сотиб олиш ва сотишда бозор нархларига ўтамиз”, деди президент бугунги йиғилишда. Давлат ресурслари учун сотиб олинадиган 1 тонна буғдой нархи ўтган йилги 1,5 млн сўмдан бу йил 3 млн сўмга оширилади.\nПрезидент Шавкат Мирзиёев ҳузурида ғаллачиликдаги ислоҳотларнинг энг муҳим босқичига бағишланган йиғилиш бўлиб ўтмоқда. Бу ҳақда давлат раҳбарининг матбуот хизмати хабар бермоқда.\nБиз бу ислоҳотларга узоқ тайёргарлик кўрдик. Барча масалаларни пухта ҳисоб-китоб қилиб, бу ишларни босқичма-босқич амалга ошириб келаяпмиз”, деди президент йиғилиш аввалида.\nЮтуқлар ва камчиликлар\nСоҳада хусусий секторга кенг йўл очилгани туфайли унинг улуши тобора ортиб бораётгани таъкидланди. Хусусан, сўнгги уч йилда ҳудудларда қуввати қарийб 3 миллион тонна бўлган 160 дан ортиқ йирик хусусий дон корхоналари иш бошлади.\nОқибатда, уларнинг ун ишлаб чиқариш қувватларидан фойдаланиш даражаси ўртача 60 фоиздан ошмайди”, дея танқид қилди Шавкат Мирзиёев.\nҚайд этилишича, давлат дон корхоналарининг тегирмон харажатлари хусусий секторга нисбатан 20-25 фоизга юқори, рентабеллик эса 2 баравар кам.\nФермерлар узоқ кутган янгилик\nЯнги механизм қандай ишлайди?\nМазкур йиғилишнинг давомидан тафсилотлар:


ОАВ Порошенконинг хотинига оид яширин маълумотларни...\n08.04.2019 15:04 0 373\nҚатор оммавий ахборот воситалари Украинанинг амалдаги раҳбари Пётр Порошенконинг рафиқаси Марина Порошенкога оид яширин маълумотларни ошкор қилди. Бу ҳақда «life.ru» хабар бермоқда.\nБулар Украина биринчи хонимининг таржимаи ҳоли ва фаолиятига боғлиқ экани айтилмоқда. Яъни, президентнинг рафиқаси ҳужжатларда ёзилганидек, Киевда эмас, балки Қозоғистоннинг Семипалатинск музофотида туғилган экан. Маълумки, ушбу музофот собиқ иттифоқ даврида ёпиқ ҳудуд ҳисобланиб, бу ердаги мавжуд корхоналарда ҳарбий саноат маҳсулотлари ишлаб чиқарилган. Киевдаги «Арсенал» ҳарбий заводи мутахассиси бўлган Марина хонимнинг онаси ўтган асрнинг олтмишинчи йилларида Семипалатинскка хизмат сафарига юборилади. ОАВга кўра, Марина 1962 йилда шу ерда дунёга келган (унинг отаси ўз вақтида Украина ССР соғлиқни сақлаш вазири ўринбосари, кейинроқ собиқ иттифоқнинг Монголиядаги элчиси маслаҳатчиси вазифаларида фаолият кўрсатган).\nБундан ташқари, Марина Порошенко меҳнат фаолиятига оид сирли ҳолат ҳам мавжуд. Яъни, у Киев тиббиёт институтини тамомлагандан сўнг бир муддат шифокор-кардиолог сифатида ишлаган. Пётр Порошенко билан турмуш қуриб, тўнғич фарзанди дунёга келганидан сўнг (1985 й.), қайта шифокорлик билан шуғулланмайди, шу баробарида бўш ўтирмайди ҳам. Маълум вақт турмуш ўртоғига қарашли «Украина саноат-инвестиция концерни»да ишлайди. Сўнг (2004 й.) фаолиятини автомобилларни ижарага беришга ихтисослашган «Mрiя-авто» компаниясида давом эттиргани айтилади. Бироқ «Трансат» Россия-Украина қўшма корхонаси таъсис қилган бу компанияда Марина Порошенко қандай лавозимни банд этгани аниқ эмас.\nЭслатиб ўтамиз, Порошенколар 1984 йилда бир ёстиққа бош қўйишган. Уларнинг тўрт нафар фарзанди бор.\nДарвоқе, президент Порошенко хотинидан уч ёшга кичик.\nУкраина Порошенко Президент Марина Порошенко\nИқтисодиёт бугун, 12:38


22 сентябр 2020, Тошкент вақти: 00:43\nУлушининг 51 фоизи Ўзбекистон ҳукуматига, 49 фоизи Испания сармоядорларига тегишли Олмалиқдаги "Аммофос-Максам" ҳиссадорлик жамиятининг 3200 ишчи-ходими сентябрь ойидан буён маош олгани йўқ.\nКорхона ишчиларининг Озодликка арз қилишича, кимё заводида маошларнинг бир неча ойлаб кечикиши сурункали тус олган ва раҳбарият ишларнинг оғир аҳволда қолаётганини эътиборга олмаяпти:\n“Биз Тошкент вилояти Олмалиқ шаҳрида жойлашган “Аммофос-Максам”да ишлаймиз. Биз ишчиларга 3 ойдан бери иш ҳақимизни бермаяпти. Оиламиз, фарзандларимиз бор, лекин корхона ойлик бермаяпти. 3 ойдан бери. Сўрасак заводнинг қарзи бор дейишади. Нима қилиш керак? Бошқа иш бўлмаса, ойликни вақтида тўламаса. Бундай иш юритиш яхши эмас. Лекин корхона ишлаяпти. Кимга арз қилайлик? Бойларда пул бордир, лекин оддий халқ нима қилсин? Ҳамма нарса ошиб кетаяпти”, дейилади Озодликка келган мактубда.\nКорхона раҳбарияти ойликлар билан боғлиқ муаммо борлигини тан олиб, буни жаҳон бозорида аммофос нархи тушиб кетиши ортидан маҳсулот экспорти тўхтаб қолгани билан изоҳлади.\nУшбу корхонада кейинги бир йил давомида ойликлар тўланишида юзага келган муаммолар барҳам топмаяпти.\nКимё заводи ишчилари дастлаб жорий йил бошида ойликлар кечикиши билан боғлиқ муаммога дуч келишди.\nКорхона мулозимларидан бирининг микрофонсиз суҳбатда айтишича, ишчиларнинг тўланмай қолган икки ойлик меҳнат ҳақи баҳорга чиқиб кредит ҳисобига ёпилган. Лекин апрелдан бошланган ойликлар билан боғлиқ муаммо яна уч ой давом этган ва корхонанинг иш ҳақига оид қарийб 3 миллиард сўмлик қарздорлиги ёз ўртасига келиб, яна кредит ҳисобига ёпилган.\nКорхона мулозимига кўра, экспорт тўхтагани, маҳаллий харидорларга сотилган маҳсулотларнинг пули ўз вақтида тушмаслиги боис заводда молиявий муаммо юзага келган.\nШунингдек, мулозимнинг айтишича, ўтган йили корхонада юз берган авария ҳам молиявий муаммолар кучайишига туртки бўлган.\nЎтган йилининг бошида кимё заводида 3,5 минг тоннага яқин сульфат кислотаси тўкилиб, 1 гектар майдонни зарарлаган эди.\nРасмий маълумотга кўра, тўкилган кислотанинг 540 тоннаси оқова суви орқали Гижген каналига тушадиган Таначи-Буқа ариғини заҳарлаган. Натижада “балиқлар ва бошқа тирик жониворларнинг нобуд бўлишига сабаб бўлган”. Бундан ташқари ариқдан сув ичган тўртта ҳайвон ҳам нобуд бўлгани айтилмоқда. Одамлар овлаган 300 килограмм балиқ йўқ қилингани хабар қилинди.\nКимё заводи мулозимига кўра, ҳозирда корхонада юзага келган молиявий вазиятни ҳал қилиш учун ҳукуматга расмий мурожаат қилинган.\nМулозимнинг айтишича, “Ўзкимёсаноат” таркибига кирувчи “Аммофос-Максам”дан ташқари яна 13та саноат корхонасида ҳам молиявий муаммолар кузатилаяпти.\nЎтган йили "Ўзкимёсноат"нинг қарзи 3 триллион сўм экани айтилган эди. Ушбу қарздорлик боис компанияни тўрт йил давомида бошқариб келган Ҳамидулло Шерматов ишдан олиниб, унинг ўрнига Нормат Иброҳимов тайинланди.\nБироқ янги раҳбар ҳам молиявий муаммолар ечимини топа олмаётгани кузатилмоқда.


ЎзА - Олимпиячиларимиз Испанияда кимларга қарши ўйин ўтказади?\nОлимпиячиларимиз Испанияда кимларга қарши ўйин ўтказади?\nХабарингиз бор, Любинко Друлович бошчилигидаги Ўзбекистон олимпия терма жамоаси 4 февралдан буён пойтахтда навбатдаги ўқув-машғулотлар йиғинини олиб боришмоқда. Тошкентдаги ўн кунлик машғулотлардан сўнг футболчиларимиз йиғинни давом эттириш учун Испанияга йўл олиши ва у ерда учта ўртоқлик учрашуви ўтказиши ҳақида ҳам хабар берган эдик.\nСербиялик мутахассис Любинко Друлович биринчи навбатда футболчиларнинг жисмоний ҳолатини яхшилашга эътибор қаратмоқда. Шу мақсадда Олимпия терма жамоаси аъзоларидан жисмоний тестлар олинди. Тест натижаларига қараб мураббийлар штаби ҳар бир футболчи учун алоҳида юкламалар беришмоқда.\nТошкентдаги йиғини 14 февралга қадар давом этади. Шу куни вакилларимиз Испанияга йўл олади. Сан-Педро-дель-Пинатар шаҳридаги йиғин давомида терма жамоамиз учта назорат учрашувида майдонга тушади. Жумладан, 16 февраль куни Любинко Друлович шогирдлари Австриянинг “ВСГ Ваттенс“ клуби билан куч синашса, 19 февраль куни “Реал Мурсия А“ жамоасига қарши саф тортишади. 21 февралда олимпиячиларимиз “Локомотив“ (Тбилиси) жамоасига қарши назорат учрашуви ўтказиши режалаштирилган.\nОйбек Юнусов, ЎзА


Машинасида ёш болани уриб, қочиб кетган...\n12.04.2019 23:45 0 845\nАввалроқ Тошкентда номаълум ҳайдовчи ёш болани ўз машинасида уриб кетиб, воқеа жойидан қочиб кетгани ҳақида хабар берган эдик. Тошкент шаҳар ИИББ ушбу ҳодиса тафсилотларини маълум қилди.\nБугун соат 20.50 дан 21.00 гача бўлган вақт оралиғида Шайхонтохур тумани Беруний кўчасидаги авиакасса қаршисида «Матиз» русумли автомобилни бошқариб борган ҳайдовчи 5 ёшли болани уриб юбориб, воқеа жойидан яширинган.\nҲайдовчи қўлга олиниб, унинг 27 ёшли Илёс И. эканлиги маълум бўлди. Содир бўлган йўл-транспорт ҳодисасидан сўнг у ўз автомобилини Кўкча масжиди яқинидаги маҳаллада қолдириб, яширинишга уринган вақтда қўлга олинган.\nҲозирда тергов олди текшируви олиб борилмоқда.\nЙТҲ бола ИИББ\nАвто 31/05, 11:58\nҲуқуқ 31/05, 10:53


Ўзбекистон фуқаролари сайловларда юқори фаоллик кўрсатишмоқда – МСК раиси ўринбосари - 24.10.2021, Sputnik Ўзбекистон\nЎзбекистон фуқаролари сайловларда юқори фаоллик кўрсатишмоқда – МСК раиси ўринбосари\nОвоз бериш якунланишига саноқли соатлар қолишига қадар 70 фоиздан кўпроқ сайловчилари ўз овозларини бериб бўлишди 24.10.2021, Sputnik Ўзбекистон\nТОШКЕНТ, 24 окт – Sputnik. Ўзбекистон президентлигига овоз бериш жараёни бўлиб фаол тарзда давом этмоқда. Марказий сайлов комиссияси раиси ўринбосари Баҳром Қўчқоров бу орада баёнот берди.Унинг сўзларига кўра, ўзбекистон фуқаролари сайловларда юқори фаоллик кўрсатишмоқда, айни дамга қадар 70 фоиздан кўпроқ сайловчилар ўз танловларини амалга оширишган.Айтилишича, Владивосток ва Куала-лумпур шаҳридаги сайлов участкалари ўз ишларига якун ясаб, овозларни санаш жараёнига ўтишган. АҚШда 19:00 да сайловлар бошланиши кутилмоқда.МСК ҳамда кузатувчилар ижтимоий тармоқларда эълон қилинган барча маълумотларни таҳлилини олиб боришмоқда, айни дамдаги жойланган видеолавҳаларни таҳлилларидан, тегишли деб топилган материаллар прокуратура органларига юборилади.Бир инсон бошқа қариндошларига ҳам овоз бериш ҳолатларига алоҳида тўхталиб ўтилди.Шунингдек, ОАВлари вакилларидан сайлов участкаларини мониторингини олиб борилишида ёрдам сўралди.Эслатиб ўтамиз, сайлов жараёнларининг тугашига саноқли соатлар қолди, Тошкент вақти билан 20:00 да овоз бериш жараёнлари тўхтатилиб, сайловлар расман якунига етади.17:00 ҳолатига кўра, Ўзбекистон ҳудудидаги 19 миллион 859 минг 127 нафар сайловчилардан, 14 миллион 258 минг 780 нафари (71 фоиз) фуқаро ўз овозларини берди.\nўзбекистонда президент сайловлари-2021, мск\n18:27 24.10.2021 (янгиланди: 18:39 24.10.2021)\n© Sputnik / Рамиз БахтияровВыборы президента в Узбекистане\nОвоз бериш якунланишига саноқли соатлар қолишига қадар 70 фоиздан кўпроқ сайловчилари ўз овозларини бериб бўлишди\nТОШКЕНТ, 24 окт – Sputnik. Ўзбекистон президентлигига овоз бериш жараёни бўлиб фаол тарзда давом этмоқда. Марказий сайлов комиссияси раиси ўринбосари Баҳром Қўчқоров бу орада баёнот берди.\nУнинг сўзларига кўра, ўзбекистон фуқаролари сайловларда юқори фаоллик кўрсатишмоқда, айни дамга қадар 70 фоиздан кўпроқ сайловчилар ўз танловларини амалга оширишган.\nАйтилишича, Владивосток ва Куала-лумпур шаҳридаги сайлов участкалари ўз ишларига якун ясаб, овозларни санаш жараёнига ўтишган. АҚШда 19:00 да сайловлар бошланиши кутилмоқда.\nМСК ҳамда кузатувчилар ижтимоий тармоқларда эълон қилинган барча маълумотларни таҳлилини олиб боришмоқда, айни дамдаги жойланган видеолавҳаларни таҳлилларидан, тегишли деб топилган материаллар прокуратура органларига юборилади.\nКомилов: судларга сайловдаги қонун бузилишига оид хабар келиб тушгани йўқ\n24 Октябр, 17:18\nБир инсон бошқа қариндошларига ҳам овоз бериш ҳолатларига алоҳида тўхталиб ўтилди.\n“Биз, ҳар бир оиладан бир нафар фуқаро, оиланинг бошқа аъзоларига овоз бериш амалиётидан воз кечиб, бундай ҳолатларни олдини олишимиз зарур”, – деди, МСК раиси ўринбосари Бахром Қўчқоров.\nШунингдек, ОАВлари вакилларидан сайлов участкаларини мониторингини олиб борилишида ёрдам сўралди.\nЭслатиб ўтамиз, сайлов жараёнларининг тугашига саноқли соатлар қолди, Тошкент вақти билан 20:00 да овоз бериш жараёнлари тўхтатилиб, сайловлар расман якунига етади.\n17:00 ҳолатига кўра, Ўзбекистон ҳудудидаги 19 миллион 859 минг 127 нафар сайловчилардан, 14 миллион 258 минг 780 нафари (71 фоиз) фуқаро ўз овозларини берди.


BBC Uzbek - O'zbekiston - Ўзбекистонда танқис газ Хитойга етказила бошланган\nСўнгги янгиланиш 14 сентябр 2012 - 11:17 GMT\nЎтган бир неча қиш мавсуми чоғида Ўзбекистонда кескин газ ва ёқилғи тақчиллиги кузатилган.\nАҚШда чоп этилувчи Вашингтон Пост газетасидаги мақолага кўра, Ўзбекистоннинг энергияга чанқоқ Хитойга табиий газни мунтазам равишда етказа бошлагани Россиянинг асабини қўзғаши ва ички бозордаги истеъмолчиларни норози қилиши мумкин.\nШўро тизими қулаганидан бери Россиянинг Газпром ширкати ўзбек газ экспортлари соҳасида монополияга эга бўлиб келаётганди.\nЎзбек газининг Хитойга етказилиши август ойида бошланган. Бу ҳақида чоршанба куни Ўзбекистон Президенти Ислом Каримов ва Хитой Бош Вазири муовини Хю Лянгю ўртасидаги учрашувда маълум қилинган.\nУчрашувда етказилаётган газ миқдори очиқланмаган, лекин Вашингтон Постга кўра, ўтган бир неча қиш мавсумлари давомида газ ва ёқилғи танқислигидан қаттиқ қийналган ўзбекистонликлар бу экспортдан мамнун бўлмасликлари тайин.\nГаз тақчиллиги Ўзбекистон бўйлаб қатор вилоят ҳокимларининг аҳолини иссиқлик учун ўтин йиғишга ундашига сабаб бўлган.\nUzA ахборот агентлиги хабар қилишича, Хитой ва Ўзбекистонни боғловчи қувурлар тармоғининг учинчи босқичи яқинда якунланса, Марказий Осиёдан сотиладиган миллий газнинг миқдори янада ошади.


Дмитрий Дюжев суратга тушган ўзбек фильми ҳақида\nДмитрий Дюжев, Раъно Шодиева, ҳамда Карим Мирходиев 4-5 февраль кунлари Ўзбекистон давлат санъат ва маданият институтининг биринчи босқич талабаси Мухлиса Азизованинг ишчи номи «У» - «Она» бўлган фильмида суратга тушди.\nДмитрий Дюжев фильм ҳақида:\n«Мухлиса менга сценарийни таклиф қилди. Унда инсоний қадриятлар, ҳаётимиздаги ўлмас мавзулар кўтарилган. Яхши трагизмни ўз ичига олган драматик ҳикоя. Бу мавзулар менга яқин ва яхши таниш. Сценарий мени таъсирлантирди ва ўйлантирди. Шундан сўнг, Мухлиса билан қўнғироқлашиб унда роль ижро этишга рози бўлдим. Фильмда ёзувчи образида намоён бўлганман. У ёзаётган романнинг бош қаҳрамони рафиқаси бўлади. Улар оиласидаги барча муаммолар асар саҳифаларида акс этади».\nРаъно Шодиева бош қаҳрамон ижрочиси Дмитрий Дюжевнинг рафиқаси образида намоён бўлган.\nБунгача мазкур фильм режиссёри Мухлиса Азизова «Геолог: Ўлимдан кучли» номли фильмнинг лойиҳа муаллифи ва «Тинчлик соҳили» қисқа метражли фильмнинг постановкачи режиссёри сифатида кино оламида намоён бўлган.\nHD CINEMA кинокомпанияси томонидан фильмни суратга олиш учун Ўзбекистон Республикаси илмий-оммабоп ва ҳужжатли фильмлар киностудияси павильонида фильм учун махсус декорация ҳозирланди. Декорацияда ҳар бир буюмга алоҳида эътибор қаратилгани эътиборга молик.\n54 кишидан иборат катта жамоа икки кун мобайнида, узвий давомийлиги 15 дақиқага яқин давом этадиган ишчи номи «У» - «Она» бўлган фильмни суратга олиш ишларини якунлашди.\nДмитрий Дюжев фильм сценарийси, мавзусидан тортиб, токи ижодий жамоанинг фаоллиги, юқори даражадаги ташкилий ишларини алоҳида эътироф қилди.\nФильмнинг ғоя муаллифи Абдужамил Содиқов, сценарий муаллифлари Дилмурод Масаидов, Мансур Васати, Оператор Дилмурод Турдибоев, Продюсер Ойбек Абдушукуров.\nФильмни овозлаштириш ва монтаж ишлари Москва шаҳрида бўлиб ўтиши режалаштирилган. 70-Халқаро Канн кинофестивалида иштирок этиш учун суратга олинаётаган мазкур фильмнинг монтаж ва овозлаштириш ишлари қачон якунланиши ҳақида ҳозирча аниқ маълумот йўқ.\nФильмнинг лойиҳа, ҳамда ғоя муаллифи Абдужамил Содиқовнинг картина ҳақидаги фикрлари билан қизиқдик:\n«Бугунги кунда ёшларимиз ҳаётдаги қийин вазиятларда сиқилиб қолиб, кучли депрессияга тушиб қолган ҳолатлар учраб турмоқда. Бундай мураккаб вазиятлардан чиқиб кета олмай инсон ўзининг ҳаётига ўзи тажоввуз қиладиган ҳолатларни ҳам эшитганмиз. Аммо ҳар бир инсонга яратган томонидан чексиз имкониятлар берилган, кўплар бу имкониятлардан фойдалана олмаяпти. Инсон нима бўлган тақдирда ҳам биринчи тўсиқда синиб қолиши керак эмас. Худди шу ғояларни бир оила мисолида кўрсатиб беришга ҳаракат қилдик».


Коронавируснинг янги нишони болалар...ми? Отабеков изоҳ берди | Qalampir.uz\nКоронавируснинг янги нишони болалар...ми? Отабеков изоҳ берди\nСаломатлик\t15 Март 22:42 27378\nХабарингиз бор, охирги кунларда Ўзбекистонда коронавирусга чалиниш ҳолатлари яна ортмоқда. Ўтган йили касаллик асосан кексалар ва ўрта ёшлардагиларга хавф солган бўлса, энди унинг янги нишони болалар ва ўсмирлар бўлмоқда. Айни вақтда мамлакатдаги мактабгача таълим муассасалари тарбияланувчилари, мактаб ўқувчилари ва олий ўқув юртлари талабаларида касаллик қайд этилмоқда.\nБугун, 15 март куни Ўзбекистонда коронавирус илк бор қайд этилган кун муносабати билан QALAMPIR.UZ томонидан ташкил этилган Корона Марафони жонли мулоқотида Санитария-эпидемиологик осойишталик ва жамоат саломатлиги хизмати бошлиғининг ўринбосари Нурмат Отабеков касалликнинг айнан болалар ва ўсмирлар орасида тарқалишини изоҳлади.\n“Ҳозир касалликни мактаб ўқувчилари, мактабгача таълим муассасалари тарбияланувчилари ва олий ўқув юртлари талабалари орасида учраётгани – бу энг фаол, яъни уюшган жамоаларда касаллик тарқалиши эҳтимоли юқори эканидан дарак беради. Уюшган жамоада мулоқот кўп. Касаллик қўзҳатувчиси ўз “эга”сини қайта-қайта алмаштиргани учун “вирулентлик” ва “патогенлик” хусусияти ортиб боради. Натижада касаллик яна кўпроқ одамни зарарлаши эҳтимоли пайдо бўлади. Буни “экилиш” деб ифодалаш мумкин. Яъни бир “эга”га кириб олиб, иккинчи бир “эга”ни танлаш ва алмаштириш орқали вируслар кўпаяди. Шу нуқтайи назардан ҳозирги вазиятни огоҳлик қўнғироғи сифатида қабул қилиш керак ва мос равишда муносабатда бўлиш керак”, дейди Нурмат Отабеков.\nЭслатиб ўтамиз, бугун, 15 март куни Тошкент шаҳри Олмазор туманидаги 117-сонли давлат мактабгача таълим муассасасининг иш фаолияти вақтинча тўхтатилган. МТТда 13 март куни 2 нафар тарбияланувчи ва 2 нафар тарбиячида COVID-19 аниқланган.\n04 Май 14:44 39253\n05 Май 09:47 31621\n03 Май 22:59 29397\n05 Май 13:35 26447


Миллиардлар анатомияси: Сафарлар якунида ҳисоб берилaдиган миллиардлаб долларлик сармоялар қани? « Ўзбекистон Халқ Ҳаракати\n09 October 2018 - 14:17\nБундан олдин Мирзиëевнинг Москва ташрифи давомида 16 миллиард долларлик¸ Корея сафари давомида 9 миллиард¸ Туркия сафари давомида 3¸5 миллиард ва май ойидаги АҚШ сафари давомида 4.8 миллиард (ҳозирча сўнгги рақам) долларлик “шартномалар” имзолангани хабар қилинди.\nОзодлик суҳбатлашган иқтисодчилар¸ Ўзбекистон иқтисодининг реал аҳволида¸ унга бунча катта миқдорда сармоянинг кира бошлагани акс этмаëтгани ва бу “шартнома”лар аксарининг президент учун тайëрланадиган ҳисоботлардан ҳаëтга кўчмаëтганини айтади.\n14 май куни “Ўзбекистон 24” телеканали АҚШ-Ўзбекистон Савдо палатаси раҳбари Каролин Лэммнинг “умумий қиймати 4 миллиард доллар бўлган битимлар имзоланиши керак”, деган баëнотини намойиш қилди.\n– Ташриф давомида 40 дан ошиқ ҳужжатлар қабул қилиниши¸ шу жумладан умумий қиймати 8¸5 миллиард долларлик савдо иқтисодий ва инвестициявий битимлар имзоланиши режалаштирилган¸ деди Алламжонов Вашингтондаги брифингда.\n“Биласиз¸ президент ҳар бир элчи¸ ҳар бир вазир ва ҳоким ишига унинг қанча сармоя олиб кирганига қараб баҳо беришини айтмоқда. Шунга ҳозир ҳамма қўрқиб қолган. Булар ҳар бир сафар олдидан рақамларни подгонять қилади. Дейлик¸ қайсидир ширкат фалон вилоятда нимадир қилишга қизиқиш кўрсатди. Шу ширкатдан улар президент сафари олдидан ният меморандуми имзолашни сўрайди. Улар ҳам¸ мен фалон жойда фалон нарса қуриш учун фалон йилгача фалонча сармоя киритмоқчиман¸ деб ëзиб беради. Эътибор беринг – киритаман эмас¸ киритмоқчиман¸ деб. Инвестиция вазирлиги ана шу “моқчиман” деганларни тўплаб¸ катта-катта рақам чиқаради ва президентга ҳисоб беради. Каримов даврида бу рақамларнинг 99 фоизи ëлғон эди¸ Мирзиëевга келиб¸ менимча¸ бу ëлғон 80 фоизга тушди¸” дейди Ўзбекистон иқтисодиëт тизими мулозими.\nПрезидент ҳисоб сўраганда…


Ўзбекистонда 2021 йили ўртача йиллик ҳаво ҳарорати меъёрдан юқори бўлди — Sof.uz\nЎзбекистонда 2021 йили ўртача йиллик ҳаво ҳарорати меъёрдан юқори бўлди\n5.01 19:11 63 Ўзбекистон\nЎзбекистон Республикаси Евроосиё минтақасининг марказий қисмида 37-45° ш.к. 56-73° ш.у. орасида жойлашган. Умумий майдони 447,7 минг.км2 ни ташкил этади, бундан 78,8% текисликларга, 21,2% - тоғ ва тоғ олдига киради.\nҲудуд Марказий Осиёнинг қурғоқчил зонасига киради. Мамлакатнинг тўртдан беш қисми чўл ва ярим чўл ҳудудлардан иборат, жануби-шарқдан ва шарқдан улкан тоғ тизмалари билан ўралган.\nҚуёш радиацияси юқори даражада келиши ва атмосфера циркулацияси континентал иқлим ҳилини шакллантириб, ҳаво ҳарорати анча ўзгарувчанлиги билан характерланади ва ёзи иссиқ ва қуруқ, баҳори нам, қиши ўзгарувчан бўлади. Мамлакат ҳудуди ҳар турли ҳаво массаси кириб келиши учун очиқ. Атлантик ва арктик ҳаво массалари шимолдан, шимоли-ғарбдан ва ғарбдан кенг текисликларга кириб келади.\nҚишда жанубий циклонларнинг илиқ қисмида тропик ҳаво массалари кириб келиши натижасида ҳарорат кескин кўтарилади ва бундан кейин эса ҳаво (ҳарорат) кескин пасаяди. Июль ойида ҳудудлар бўйича ўртача ҳаво ҳарорати шимолда 26°С дан республика жанубида 30°C гача ўзгариб туради, максимал ҳарорат 47-49°C га етади. Январь ойининг ўртача ҳаво ҳарорати шимолда -8°C гача ва жанубда 0°C гача пасаяди, минимал ҳарорат -38°C га (Устюрт платосида) етади.\nЁз ойларида чўл ҳудудларининг жуда исиши континентал тропик ҳавони шакллантиради, у ўта қуруқлиги билан ажралиб туради. Ёғингарчилик жуда кам (бир йилда 80-200 мм атрофида), бунда уларнинг ўзгарувчанлиги жуда катта. Орол денгизи ёғингарчилик миқдорига деярли таъсир этмайди, фақат энсиз қирғоқ олди зонасида юқори намлик кузатилади.\nТоғ олди ҳудудларда ёғингарчилик миқдори кўпаяди. Тоғ тизмалари бағрларида, нам ҳаво массаларига очиқ тоғ тизмаларида – 600-800 м ва ундан кўп бўлади. Баҳор ойларида тоғларда қор кўчкилари бўлиши мумкин. Энг кўп жадал ёмғирлар сел тошқинларини юзага келишига сабаб бўлади.\nОхирги ўн йилликда иқлимнинг глобал исиши кузатилмоқда, у атмосферага парник газларни антропоген ташлашлар, шунингдек бошқа иқлимий факторлари натижасидадир.\n2021 йилда Ўзбекистон ҳудуди бўйича ўртача йиллик ҳаво ҳарорати меъёрдан 1,4-2,7° юқори бўлди (расм.1).\n2020 йилда йиллик ёғингарчилик миқдори Ўзбекистон ҳудудининг кўп қисмида меъёрдан кам (39-80%), Хоразм вилоятида меъёр атрофида бўлди (расм.2).


Бразилия: Дилма Русеф сенат томонидан лавозимидан олинди\n17 декабр 2018, Тошкент вақти: 20:43\nБразилия сенати бюджет билан боғлиқ манипуляцияда гумонланган мамлакат президенти Дилма Русефни лавозимидан четлатиш учун овоз берди. Президент импичменти учун 61 сенатор ёқлаб овоз берган, сенаторларнинг 20 нафари эса бунга қарши чиққан.\nБразилияни 13 йил бошқарган Русеф сенатдаги овоз беришдан кейин Твиттердаги ўз саҳифасида: “Бугун орасида кўпчилиги коррупцияга чалинган 61 эркакнинг 54 миллион бразилиялик овозини ахлатга отган кундир”, деб ёзди.\nРусефнинг муддати тугайдиган 2018 йилгача Бразилияда Мишел Темер президентлик вазифасини вақтинча бажариб туради.\nРусеф ваколатлари у давлат маблағларини бир бюджетдан иккинчи бюджетга жилдирганликда айбланганидан кейин май ойида тўхтатилганди. Бразилия қонунчилигида бундай ҳаракат тақиқланган. Русефнинг мухолифлари шу тариқа президент 2014 йилда қайта сайланишини таъминлаш учун оммабоп ижтимоий дастурлар бюджети танқислигини яширишга уринганлигини билдирмоқдалар.\nРусеф эса ўз импичменти кўплаб сиёсатчиларга коррупцияда айблов билдирилган текширувдан кейин содир бўлганини урғуламоқда.\nНАМАНГАН – “Камбағал оилаларга берилган уйларда газ ҳам, чироқ ҳам йўқ”\nФАРҒОНА – “Ҳоким кабинетда ўтиравермай шаҳарни тартибга солса бўлмайдими?!”\nМирзиëев топшириғи бажарилмади – 10 декабрь куни Жиззахда Peugeot Citroen заводи ишга тушмади (ВИДЕО)\nСпорт устаси: "Ўзбекистон айрим мулозимларининг миясини ўзгартириши керак"


Сирдарёда 30 йилдан буён кўришмаган ака-ука дийдорлашди\n15 май куни фуқаро ўзини Алиев Солижон Азимович деб таништириб, қариндош уруғларини 30 йилдан бери кўрмаганлиги, шу боис Сирдарё туман ... туман Халқ қабулхонасига Андижон вилояти Қўрғонтепа туманида яқин қариндошларини топиб беришни илтимос қилиб мурожаат қилиб келган. Бу ҳақда ...\nОзарбайжонлик аёл Ўзбекистондаги қариндошларини излаяпти\nОзарбайжонда истиқомат қилувчи Пери Қурбонова Наманган вилоятидаги қариндошларини ахтармоқда. қариндошлари Наманган вилоятининг Мингбулоқ ... Довудова 1992 йил, қизи Пери 6 ёшда пайтида оламдан ўтган. Пери қариндошлари топилиши биланоқ Ўзбекистонга келмоқчи экан. У қариндошлари ...\n«Жалолиддин Мангуберди 1199 йилда Хоразмда таваллуд топган бўлиб, 1169—1220-йилларда яшаган ва 1200—1220-йилларда Хоразмшоҳлар давлатини бошқарган ҳукмдор Алоуддин Мухаммад II нинг ўғли. Жалолиддин Мангуберди 1220 йилда отаси вафот этгач, 1221 йил февралда Хоразмшоҳлар давлати тахтига ўтирган ва ўн йил ушбу давлатни бошқарган сўнгги ҳукмдордир».


сайловчилар билан учрашувлар ўтказмоқда\nСиёсий партиянинг Сайловолди дастури ижросини таъминлаш, электорат манфаатларини самарали ҳимоя қилишда партиянинг Олий Мажлис Қонунчилик палатасидаги фракцияси фаолияти ғоят муҳим аҳамиятга эга. Чунки ижтимоий-иқтисодий соҳадаги масалалар ечими айнан қонун ижодкорлиги жараёнида ўз ифодасини топади. Бу жараёнда депутат қанча фаол бўлса, ҳаётни чуқур билса, қонунлар шунча мукаммал бўлади.\n«Ўзбекистон Республикаси Олий Мажлиси Қонунчилик палатасининг Регламенти тўғрисида»ги қонунга мувофиқ шу кунларда депутатлар, хусусан, ЎзХДП фракцияси аъзолари ўз сайлов округларида сайловчилар билан учрашувлар ўтказмоқда. Бундай учрашувлар фракциянинг электорат, сайловчилар фикр-мулоҳаза ва таклифлари асосида ишлаш имконини янада кенгайтириши билан аҳамиятлидир. Сайловчилар билан юзма-юз мулоқотлар давомида кўтарилган муҳим ижтимоий масалалар, аҳоли томонидан билдирилган фикр-мулоҳазалар депутатларнинг келгуси фаолияти йўналишларини янада аниқ белгилаб олишида муҳим ўрин тутади.\nДепутатлар учрашувларда давлат бошқарувини янгилаш ва янада демократлаштириш, ижтимоий-иқтисодий, суд-ҳуқуқ тизимидаги ислоҳотларни чуқурлаштириш, ташқи сиёсат, хавфсизликни таъминлаш, юртимизнинг жаҳон ҳамжамиятидаги ўрни ва нуфузини мустаҳкамлаш борасида амалга оширилаётган кенг кўламли ишлар ҳамда партия Сайловолди дастури ижросини таъминлаш масалалари тўғрисида сайловчилар, электорат вакилларига атрофлича ахборот бермоқда.\nЎзбекистон Халқ демократик партияси фракциясининг аъзолари 2016 йилда иш ўринлари ташкил этиш ва аҳоли бандлигини таъминлаш дастури ижроси, парламентнинг қонун ижодкорлиги фаолияти, янги қабул қилинган қонунларнинг мазмун-моҳияти, айни пайтда парламентда муҳокама қилинаётган қонунлар лойиҳаларининг аҳамияти, Соғлом она ва бола йилида партия ташкилотлари ва депутатлар зиммасида турган долзарб вазифалар ҳақида фикр алмашмоқда.\nШуни ҳам айтиш керакки, учрашувларда билдирилган таклиф-мулоҳазалар ҳамда кўтарилган масалалар бўйича маълумот тайёрланиб, фракция қошида тузилган ишчи гуруҳига тақдим этилади.\nУчрашувлар сайловчиларнинг фаол иштироки, қизғин савол-жавоблар билан ўтмоқда.\nПойтахтимиздаги 128-Саноат сайлов округидан Олий Мажлис Қонунчилик палатаси депутати, ЎзХДП фракцияси аъзоси Рустам Комиловнинг сайловчилар билан бўлган учрашувида бунга яққол амин бўлдик.\nЯшнобод туманидаги 30-оилавий поликлиникада ўтказилган учрашув расмий тадбир, мажлис шаклида эмас, ноодатий тартибда бўлиб ўтди. Депутат поликлиникада аҳолига яратилган шарт-шароит, кўрсатилаётган хизматлар, тиббиёт муассасасининг бу борадаги имкониятлари билан яқиндан танишди. Тиббиёт ходимлари, аҳоли вакиллари билан бўлган самимий ва қизғин суҳбат асносида тиббий хизмат, соҳада амалга оширилаётган ислоҳотлардан ташқари, ички йўллар сифати, бандлик, ижтимоий нафақалар тўлашнинг ҳуқуқий асослари ҳақидаги саволларга жавоб берди. Учрашувга келганларнинг жойларда қонунлар ижроси билан боғлиқ фикр-мулоҳазаларини тинглади.\n— Поликлиникада яратилган шароит билан танишиб, оналик ва болаликни муҳофаза қилиш бўйича кенг кўламли ишлар амалга оширилаётганига гувоҳ бўлдик, — дейди Рустам Комилов. — Тиббиёт муассасаси зарур жиҳозлар билан таъминлангани, аҳолига қатор қулайликлар яратилгани фикримиз тасдиғидир. Сайловчилар билан суҳбатлашганимизда тиббий хизматлар сифати ошгани тўғрисида гапиришди. Учрашув давомида сайловчилар ижтимоий масалаларда қатор таклиф-мулоҳазаларни ҳам билдиришди.\n— Қонунчилик палатаси депутатининг поликлиникамизга келиб, бу ердаги шароитлар билан танишиши, аҳоли вакиллари билан суҳбатлашгани бизни жуда қувонтирди, — дейди 30-оилавий поликлиника бош шифокори ўринбосари Дилрабо Мамажонова. — Поликлиникамиз ўтган йили реконструкция қилинди. Бу ерда 40 минг нафардан ортиқ аҳолига тиббий хизмат кўрсатилади. Хизматлар сифати яхшиланяпти. Ҳозир умумий амалиёт шифокорларига эҳтиёж сезяпмиз. Депутат нафақат поликлиника ходимлари, балки аҳоли вакилларини ҳам қизиқтирган саволларга батафсил жавоб берди. Бундай мулоқотлар ҳар томонлама фойдали, деб ўйлайман.


РЎЗҒОРИНИ УДДАЛАЁТГАНЛАР – Сурхон тонги\nБош саҳифа / Жамият / РЎЗҒОРИНИ УДДАЛАЁТГАНЛАР\nАпрел 20, 2018\tЖамият Изоҳ қолдириш 563 Кўрилди\nБойсунлик тадбиркор Равшан Мамадиёров “Дурадгорлик” кичик корхонасини ташкил этганига мана 27 йил бўлди. Истиқлолимизнинг илк йилларидаёқ фаолиятини бошлаган корхонада ҳозир 10 киши меҳнат билан банд. АТБ “Микрокредитбанк”дан олинган 45 миллион сўмлик имтиёзли кредит эвазига фаолиятини кенгайтириш, қўшимча дастгоҳлар ва иш ўринларини яратиш имконияти пайдо бўлди. Ҳозирда туман деҳқон бозорига туташ дўкондан харидорлар бешик, сандиқ ҳамда каштачилик намуналарини қулай нархларда сотиб олишмоқда. Ёш уста ҳунарманд Фарруҳ Тавовов мана олти йилдирки, шу корхонада касб сирларини ўрганиб келади. Эндиликда ўзи мустақил ишлаб, маҳсулотларнинг янада чиройли, харидоргир бўлишига алоҳида ҳисса қўшмоқда. Тажрибали уста Муҳриддин Ҳалилов эса ёшларнинг ҳунар ўрганишига бош-қош бўлмоқда.\n— Корхонамизда қизларимиз, келинларимиз ҳам иш билан банд, — дейди иш бошқарувчи Панирой Шоимқулова. — Энг муҳими, меҳнатимиздан халқимиз ва корхонамиз аъзолари бирдек мамнун бўлишмоқда.\nОлдинги Қозоқнинг улуғ шоири\nКейинги Кафолатли суғурта


Наманган вилоят прокуратурасида кенгайтирилган ҳайъат мажлиси бўлиб ўтди. Йиғилишда Ўзбекистон Республикаси Бош прокурорининг биринчи ўринбосари Ш.Матиев иштирок этди.\nҲайъат мажлисида вилоят прокуратураси органларининг қонунийликни мустаҳкамлаш, фуқароларнинг ҳуқуқ ва эркинликларини муҳофаза қилиш, жиноятчилик ҳамда ҳуқуқбузарликларнинг олдини олиш борасида 2015 йилдаги фаолияти якунлари муҳокама қилинди.\nТаъкидланганидек, вилоятда қонунийликни мустаҳкамлаш, фуқароларнинг ҳуқуқ ҳамда эркинликларини, жамият ва давлатнинг қонун билан қўриқланадиган манфаатларини ҳимоя қилиш борасида кўрилган чоралар, шу жумладан давлат органларининг ҳуқуқий ҳужжатларини тизимли равишда ўрганиш натижасида 6238 та прокурор назорати ҳужжатлари қўлланилган, 969 та ҳуқуқий ҳужжатлар қонунга мувофиқлаштирилган, қонун бузилиши сабабларини бартараф этиш борасида 798 та тақдимномалар киритилган, судларга 2,4 млрд. сўмлик зарарни ундириш борасида 1077 та аризалар юборилган, 3187 нафар шахс интизомий, маъмурий ва моддий жавобгарликка тортилган.\nШунингдек, мажлисда прокурор назоратининг айрим йўналишларида хато ва камчиликларга йўл қўйилганлиги танқид қилиниб, уларни бартараф этиш чоралари белгиланди.\nВилоят прокуратурасининг таркибий тармоқ бошлиқлари ҳамда шаҳар ва туман прокурорларига қонунлар ижроси юзасидан назоратни таъминлашда масъулиятни янада ошириш борасида талаблар қўйилди.\nҲайъат мажлиси якунида кўрилган масала юзасидан тегишли қарор қабул қилинди ва ижросини таъминлаш учун жойларга юборилди.


Боливия соғлиқни сақлаш вазири ҳибсга олинди. У халқаро кредитдан фойдаланиб, ўпкани сунъий нафас олдириш ускунасини юқори нархларда сотиб олган - Darakchi\nБоливия соғлиқни сақлаш вазири ҳибсга олинди. У халқаро кредитдан фойдаланиб, ўпкани сунъий нафас олдириш ускунасини юқори нархларда сотиб олган\nЖАМИЯТ 22.05.2020, 09:16\nСоғлиқни сақлаш вазири ҳибсга олинди. У халқаро кредитидан фойдаланган холда ўпкани сунъий нафас олдириш ускунасини юқори нархларда сотиб олганликда айбланмоқда, дея ёзди UzReport.news.\nБоливия соғлиқни сақлаш вазири истеъфога чиқди ва дарҳол ҳибсга олинди. У давлатнинг халқаро кредитидан фойдаланган холда ўпкани сунъий нафас олдириш ускунасини юқори нархларда сотиб олганликда айбланмоқда.\n20 май куни мамлакат прокуратураси вазил ва унинг уч нафар ўринбосари ҳибсга олинганини хабар қилди.\nТергов натижаларига кўра, уларнинг барчаси ўпкани сунъий шамоллатиш ускуналарини сотиб олиш бўйича коррупцион битимга алоқадордирлар. Жанубий Американинг камбағал қатлами мухтож бўлаётган бу ускунлар Испаниядаги воситачилик компанияси орқали жуда қиммат нархларда сотиб олингани исботланди, деди прокурорлар ишонч билан.\nҲар бир қурилма учун $27 минг 683 АҚШ доллари тўланган. Бу бозор қийматидан деярли тўрт баробар юқори нархдир. Бундан ташқари, вазир Боливия томонидан Америка тараққиёт банкидан қарз сифатида олинган пулларни талон-тарож қилди. Воқеа юзасидан мамлакат президенти ҳам изоҳ берди.\nБОЛИВИЯ ПРEЗИДEНТИ ЖАНИН АНИEЗ:\n"Қандай қилиб кимдир бундай мураккаб даврларни бошдан кечираётган Боливияни талон-тарож қилишга уриниши мумкин? Мен очиқчасига учта мақсадга эришиш учун курашдан тўхтамайман. Ҳар бир ўғирланган пулни қайтариб олиш, коррупционерларга қарши курашда қонуннинг барча кучидан фойдаланиш ва ҳар қандай шароитда бу ишда ҳақиқатга эришиш учун доимо ишлашга тайёрман".\nБоливия полицияси вазир ва унинг ўринбосарларини ҳибсга олиш билан чекланиб қолмаслиги мумкинлигини таъкидламоқда. Тергов мамлакат ташқарисида бўлган бир нечта мансабдор шахслар ва уларнинг бизнес ҳамкорлари билан қизиқди.\nИспаниялик ишлаб чиқарувчи компания изоҳ беришдан бош тортди.


Мевалар ичида лимоннинг ўз ўрни бор. У ўзида флавоноид моддасини сақлайди. Флавоноид – вируслар, аллерген ва концергенларга қарши курашувчи ягона биологик модификатор ҳисобланади. Кўпчилик лимоннинг С витаминга бойлигини билади. Венгриялик олим Альберт Сент-Дьердьи лимон пўстидан Р витаминини ажратиб олди. Кейинчалик Р витамини – биофлавоноидларнинг мажмуаси – ўсиш жараёнининг моддаси, яъни капилляр томирларнинг эгилувчанлигини сақлайди ва мустаҳкамлигини оширади.\nБу ўз навбатида, С витамининг тўлиқ сингишига ёрдам беради. Қон босими касалликларида артериал қон томирларини кенгайтириб, босимни меъёрда ушлаб туради. Овқат хазм қилиш жараёнида ҳам фаоллик кўрсатади. Лимон ўзида 48.3% калий (мия ва нерв тўқималарини озиқлантиради), 29.9% калций (суяк ва тишларни озиқлантиради), 4.4% магний (қонда оқсилларни шаклланишида асосий рол ўйнайди). Лимоннинг таъми ва хушбўйлиги руҳий зўриқишда самарали ёрдам беради. Ароматерапияда бўғим ва терининг дам олишига ва қон айланишининг яхшиланишига лимондан кенг фойдаланилади. Лимон билан юз териси артилса, юз янада яхшиланади. Лимон шарбати организмдаги лимфатик тизимни тозалайди ва тери тўқималарини мустаҳкамлаб қон айланишини яхшилайди. Ҳомиладорлик вақтида лимон истеъмол қилиш боланинг суяк тўқималарини мустаҳкамлашга ҳисса қўшади. Лимоннинг овқат ҳазмида ҳам фойдаси бор, у оқсил, калций ва бошқа бир қатор витаминларнинг сўрилишига ёрдам берувчи ферментларни ишлаб чиқаради.\nШунингдек, лимон қондаги холестерин миқдорини камайтириб, соч тўкилишини олдини олади. Жигар ва ўт қопини яхши ишлашига ёрдам беради. Вирусли ва юқумли касалликларга қарши курашда тўлақонли лейкоцитларни шаклланишига кўмаклашади.\nЛимонни даволашда қандай қўллаймиз? Шамоллаш ва томоқ оғриғида бир чой қошиқ асалга, битта лимон шарбати қўшилади, сўнгра бир стакан сувга аралаштириб, ҳар 2 соатда ичиб турилади. Шунингдек яримта лимонга бир бўлак саримсоқ пиёз қўшиб асал билан истеъмол қилинса ҳам бўлади. Олча шарбати, лимон шарбати ва сувни ҳар соатда ичиб туриш цистит касаллигида самарали ёрдам беради. Иситмани туширишда лимон шарбатига қайноқ сувни аралаштириб ичиш тавсия этилади. Болалар шамоллашида иситмани туширишда 2 дона лимон бўлагини олиб баданга яхшилаб суртиш самарали ёрдам беради. Лимон пўстининг тиш эмалини оқартиришда ҳиссаси беқиёсдир.\nЮқоридагилар лимоннинг фойдаларидан бир нечтаси, холос. Соғлик ва саломатлик – Яратганнинг омонати ҳисобланади. Уни доимо асраб-авайлаш инсоний бурчимиз ҳисобланади.\n9334 марта ўқилди\nДругие материалы в этой категории: « Олимлар соғлик учун энг фойдали озиқни топишди\tМусулмон олимлари дунёга совға қилган ихтиролар: Шифохона »


Мақола топилди: 21 та\n1. ҒАЙРИОДДИЙ СМС ЁҲУД ЎЗИНГИЗНИ ТАНИЙСИЗМИ?\n2. АҚШ Ўзбекистонни "террорчи давлат" дейишга давом этмоқда. Биринчи очиқ эътироз VODIYMEDIAдан!\nЎзбекистон номини қораланишига қаттиқ эътироз билдирамиз ва бу борада АҚШ ҳукуматидан объектив муносабат кутиб қоламиз.\n3. Ўзбекистонда пахтачилик фермерлари пахта экишга мажбур қилинмоқда!\n4. Амир Темур эканлигимдан фахрланаман!\nМен Ўзбекистонга ўзимни излаб келганман... 1990 йилда Кореянинг Бусан шаҳрида туғилганман.\n5. Жовли ХУШБОҚ: Ўзбекистон Ёзувчилар уюшмаси раиси Муҳаммад Али диққатига\n6. ЎЗ ЮРТИДА ЯШАМОҚ – БУ БАХТ! Адашган йигит ўкинчномаси\nАммо, афсус, шайтонга учдим, Соя солди ҳирсим зиёга. Ҳаёт учун пул мазмун билдим, Хориж эллар кирди рўёга.\n7. Радиобошловчи Ваҳобиддин Зиё бир юмалаб хонандага айланиб қолганми?\nБир соҳа вакилининг бошқа соҳага ўтиши баъзиларнинг энсасини қотиради. Бу ҳамма соҳага тегишли, албатта. Ваҳобиддин Зиёни радиобошловчиликдан кутилмаганда хонандага айланиб қолгани кўпчиликни таажжубга солди.\n8. Терроризмга биргаликда кураш олиб бориш зарурийдир\nЭрон ташқи ишлар вазири Муҳаммад Жавод Зариф шанба куни Мустақил Давлатлар Ҳамдўстлиги мамлакатларининг Теҳрондаги элчилари билан учрашди.\n9. Уйсиз дайдига $100 беришди ва кузата бошлашди. У барчани ҳайратда қолдирадиган ишга қўл урди!\nИжтимоий лойиҳа сифатида амалга оширилган тажриба кўпчиликни ҳайратда қолишига сабаб бўлди. У Youtube'га жойланганидан қисқа вақт ўтиб, 5 миллионга яқин фойдаланувчи кўрди. Воқеа эса бундай бўлганди...\n10. Абдулла Орипов ҳаёт бўлганларида 21 март куни 76 баҳорни қаршилар эдилар...\nАбдулла Орипов сўзлаб берган эди: Ислом ака билан биринчи қаторда ёнма-ён ўтирибмиз, саҳнадан “юлғичлар, порахўрлар, диёнатсизлар, худосизлар” деган гаплар дамба-дам эшитилиб турибди. Мен эса, ҳозир Ислом Абдуғаниевичнинг жаҳли чиқиб кетса, нима қиламан деб, юрак ҳовучлаб ўтирибман...\n11. Императорнинг янги кўйлаги\nТикувчи хонага таъзим билан кириб, аста сўз бошлабди:\n- Мен дунёдаги энг моҳир тикувчиман. Ижозат этсангиз, сиз ҳазрати олийларига энг ғаройиб ва қимматбаҳо кўйлакни тикиб бераман. Кўйлакнинг ғаройиб хусусияти шундаки, ким аҳмоқ бўлса, кўйлак унга кўринмайди…\n12. ШЕЪРИЯТ ГАМЛЕТИ!\n28 март - УСТОЗ РАУФ ПАРФИ ВАФОТ ЭТГАН КУН. Мен ўша кунга қадар Рауф Парфини билмасдим. Ўзини ҳеч кўрмаган, бирор марта шеърини ўқимагандим. Талабалар катта қизиқиш ва энтикиш билан кутиб олаётганларига қараганда, уни танимаслик, ўқимаслик кечирилмас ҳодиса эди.\n13. Садриддин Айнийдан сабоқ. "Домлани калтаги бўлса, дадамнинг пичоғи бор..."\nXX аср ўзбек ва тожик адабиётларига улкан ҳисса қўшган атоқли адиб, олим ва жамоат арбоби Садриддин Айний моҳир олим, тарихчи ва адабиётшунос сифатида ўзбек ва тожик адабиёти тарихи юзасидан катта илмий-тадқиқот ишларини олиб борган. Ватан олдидаги унутилмас хизматлари инобатга олиниб, унга 2001 йилда унга «Буюк хизматлари учун» ордени берилган.\n14. Ўқ тинмайин бош узра учар... тупроқ қонга бўялган, ярадорлар оҳ-воҳлари...\nТўғриси, уруш қандай оғир бўлишини билмасдик. Қоним қайноқ-да, фронтга чақиришганда у қадар чўчимадим. Дастлаб Чортоқнинг Коросконига бордик. Ўша ерда олти ой артилерия бўйича ўқидик. Сўнгра 1942 йилда Сталинград остонасига жўнатишди. Отларга артилерия юклаб, олиб кетилган.\n15. "Мусулмон биродарлари" кимга биродар?\n"Биз "Ваҳҳобийлик" деб аталмиш дин яратдик. Нажд шаҳарчаси унинг маркази бўлиб қолди. Буюк Британиянинг мустамлака ишлари вазирлиги фаолиятимизни маъқуллаб, турли ёрдам кўрсатиб, керакли анжомлар билан таъминлаб турди..." Бу ерда изоҳга ҳожат бўлмаса керак. Демак, сунъий равишда ваҳҳобийлик оқимини яратиб, мусулмонларни чин динидан қайтариш ўша даврда айнан Буюк Британия мустамлакачиларига керак бўлганлиги аён.


Халқаро солиқ солиш - www.tax-ps.com\nХалқаро солиқ солиш ва трансферт нархларни шаклланиши.\nЧет элда ваколатхона очаётиб, хорижий компаниялар кўпинча тўқнашяптиларки, бир ҳил фаолиятидан солиқларни икки марта тўлашга тўғри келяпти: ватанда ва ваколатхона жойлашган мамлакатда ҳам. Бу муаммони ҳал қилиш учун, кўп давлатлар солиқ юкини енгиллаштирадиган иккиёқлама солиққа тортишга йўл қўймасликга оид халқаро шартномалар тузишяпти. Бироқ, шуни эсдан чиқармаслик керакки, солиқ тўловларини камайтиришга интилиш маълум хавф тугдиради. Хусусан, солиқларни тўлашдан бош тортишда шубҳа тагида колмаслик учун, иккиёқлама солиққа тортишга йўл қўймасликга оид халқаро шартномалар хусусиятларини ҳисобга олиш зарур.\nХар бир давлатнинг олдида системалар тузилишида солиқ ундиришнинг иккита имкониятлари бор: ёки ўзини резидентларининг дунёдаги даромадларига солиқ солиш (резидентлик принципи), ёки иқтисодий операцияларни амалга ошириш жойи бўйича солиқ солиш (территориал принципи). Агар ҳамма дунёдаги мамлакатлар келишган холда ушбу иккита асосий принциплардан биридан фойдаланиб ва бир хил мезонларга асосланишганда муаммолар юзага келмаган бўларди. Лекин солиқ ставкалари хамда иқтисодий ривожланиш барча мамлакатларда ҳар хиллиги сабабли, амалиётда резидентлик ва территориал принциплари бир вақтнинг ўзида қўлланилади. Натижада иккиёқлама солиққа тортиш вазияти вужудга келади, яъни иккала давлатларда битта-ю битта тўловчидан битта объектга бир вақтнинг ўзида солиқлар ундирилади.\nКомпания маълум мамлакатнинг ҳудудида рўйхатга олинган бўлиши мумкин, лекин бунда иккиёқлама солиққа тортишга йўл қўймасликга оид халқаро шартнома билан фойдаланмаслиги мумкин. Масалан, LLP (Limited Liability Partnership) Буюк Британияда, LLC (Limited Liability Company) рўйхатга олинган мамлакатнинг корпоратив солиғи ставкаси бўйича солиққа тортилмайди (даромад дарҳол таъсисчилар орасида тақсимланади ва улар яшайдиган мамлакатда солиққа тортиладилар). Бундай компаниялар ўзининг резидентлигини тасдиқлай олмайдилар ва шунга мувофиқ, иккиёқлама солиққа тортишга йўл қўймасликга оид халқаро шартномалар устунлигидан фойдаланиш ҳуқуқига эга эмас.\nХалқаро шартномалар фақат тўғри солиқларга таълукли. Бу ташкилотларнинг фойда солиғи (капиталнинг ўсиши), ҳуқуқий шахсларнинг даромадлари ҳамда мол-мулк солиғи.\nКўпинча маҳаллий солиқ қонунчилигининг тушунчалари халқаро шартномалар тушунчалари билан тўғри келмайди. Россия Федерациясида, масалан, дивидендлар тушунчаси, умуман олганда, дунё амалиётига нисбатан торроқ. Бу ҳолатда халқаро шартнома устун ҳисобланади. Халқаро шартномаларга эҳтиёж икки хилдаги халқаро операцияларда вужудга келади: фаол тижорат фаолияти ёки пассив даромадлар, масалан, тақдим қилиш эвазига шахсий манбаълардан фойдаланиш (лизинг, қарзлар, дивидендлар, интеллектуал мулк учун тўлов ва бошқалар).\nНорезидентнинг тижорат фаолияти даромадлари давлат ҳудудида фақат доимий ваколатхона бўлган ҳолатдагина солиққа тортилади, хусусан, шу ваколатхона фаолиятига тегишли.\nГарчи "иккиланган" солиқлар муаммоси бўлса ҳам, ҳар доим солиқ имтиёзлари билан фақатгина формал ҳуқуқларга эга бўлиб фойдаланишни истаганлар топилади. Ҳозирги пайтда кўплаб мамлакатларнинг солиқ хизматлари томонидан солиқ халқаро шартномаларини ва солиқ тўловидан бош тортишни аниқ қилиб фарқлаб берадиган кўплаб ҳар хил услублар ишлаб чиқарилмоқда. Шундай қилиб, қуйидаги чизма кенг қўлланилади: солиққа тортиладиган база компанияга муҳим солиқ экономия таъминлабгина, камроқ солиқ мажбурияти бор мамлакатга кўчирилади.\nТрансфер нархлар назоратига ўзаро алоқадор юридик шахслар орасидаги битимлар текшируви имкониятини англатади. Солиқ органлари тушунишади: фойда янада имтиёзли солиқ юрисдикциясида қолиши учун, ўзаро алоқадор компаниялар битимда гуруҳлар ичидаги молларга нархларни пасайтиришлари ёки оширишлари мумкин. Шунинг учун, трансфер нархлашни назорат қилиш учун қонуний қоидалар қўйилган мамлакатларда, солиқ органлари ўзининг диққатини ўзаро алоқадор шахслар орасидаги битимга, шунингдек бартер операцияларга, моллар ёки хизматларнии экспорт ёки импорт битимларига қаратадилар. Солиқ таваккалчиликни пасайтириш учун бир қатор давлатларда шундай усул кўзда тутилганки, солиқ тўловчилари ва солиқ органлари орасидаги нарх пайдо бўлиши механизми ҳақидаги дастлабки келишув тузишдир.\nШунга мувофиқ, келишувлар солиқ тўловчиларига солиқ теширувлар жараёнида қўшимча ҳисоблаш таваккалчиликдан қутилишга ижозат беради (агар келишувлар шартлари риоя қилинса).\nШундай қилиб, халқаро шартномалар компанияларга солиқ юкини пасайтиришга ижозат беришларига қарамай, ушбу шартномалар амалиётда қўлланилишида жуда ҳам эҳтиёткор бўлиш ва бюджетга солиқ тўловларини камайтириш қонуний усулларини ҳамда солиқ тўлашдан бош тортишни аниқ қилиб ажратиш лозим.\nХалқаро солиқ солиш ва трансфер нархлаш муаммоларини ҳал қилишда биз Сизга ёрдам берамиз.


Apple 10 йилда нечта iPhone сотганини маълум қилди - Terabayt.Uz\nApple 10 йилда нечта iPhone сотганини маълум қилди\nApple 1 июлда якунланган 2017 йилнинг 3-молиявий чорагига оид ҳисоб-китобларни маълум қилди. 2016 йил билан солиштириб кўрганда, даромад 7% га ошиб, 45,4 миллиард долларни ташкил қилди.\n2017 йилнинг мазкур чорагида Apple 41 миллиондан кўпроқ iPhone смартфонидан сотган. Бу 2016 йилнинг шу давридаги савдога нисбатан 2% га кўп дегани.\nТим Кукнинг маълум қилишича, Apple айфон брендини сотувга чиқарганидан бошлаб, яъни 10 йил ичида умумий миқёсда 1,2 миллиард дона iPhone сотганини маълум қилди. Ҳозирча iPhone 7 энг яхши сотилаётган мобил алоқа воситаси бўлиб турибди.\nЖорий чоракда iPad савдоси 15% га ошган. Айтиш жоизки, бу 2014 йилдан бошлаб планшет савдосида кузатилган илк ўсиш бўлган. 3-молиявий чоракда Apple 11,4 миллион дона iPad сотган.\nApple, шунингдек бу даврда 5,6 миллиар долларлик Mac компьютерларини сотган. Компьютер савдоси 1% дан ошган.\nApple Watch савдосидаги ўсиш юқори -- 50%. Компания бу гал ҳам аниқ неча дона Apple Watch сотилганини аниқ гапирмади. App Store, Apple Pay, iCloud ва Apple Music каби хизматларнинг даромади 22% га ошиб, 7,27 миллиард долларни ташкил қилган. Apple TV, Apple Watch, Beats, iPod ва аксессуарларни сотишдан келиб тушган даромад 23% га кўтарилиб, 2,74 миллиард долларга етган.\nБошқа маҳсулот ва хизматлардан компания 2,7 миллиард доллар ишлаб олган ва бу маблағ аввалгисидан 23% га кўп.\nApple ҳисобидаги маблағ миқдорини 261,5 миллиард доллар деб эълон қилган ва 4-молиявий чоракдаги савдо ҳажми 49-52 миллиард долларга ўсишини умид қилмоқда.